2017-04-20 17:00 (718)\nTorsdag den 20. april 2017 kl. 17:00\nMedlemmer: Allan Holst (A), Eik Dahl Bidstrup (V), Kenneth Gøtterup (C), Morten Dreyer (O), Svend Mathiasen (T)\nAfbud fra: Jerrik Walløe (C), Peter Læssøe (T)\nBemærkninger: Helle Barth (V) var indkaldt som stedfortræder for Jerrik Walløe (C).\nKenneth Gøtterup (C) var ikke til stede under behandlingen af punkterne 1, 18 og 19.\nRegnskab 2016 - oversendes til revisionen\nRegnskabet for 2016 er aflagt fra administrationen. Kommunalbestyrelsen skal på baggrund af Lov om kommunernes styrelse beslutte at oversende regnskabet for 2016 til revisionen\nAdministrationen indstiller, at det samlede regnskab 2016 oversendes til revisionen.\nBESLUTNING: Økonomiudvalget den 20-04-2017\nKenneth Gøtterup (C) var ikke til stede under punktets behandling.\nHelle Barth (V) var indkaldt som stedfortræder for Jerrik Walløe (C).\nRegnskabet er aflagt i henhold til regnskabsbestemmelserne som fastsat af Økonomi- og Indenrigsministeriet. Regnskabet indeholder dels et traditionelt udgiftsbaseret regnskab dels en omkostningsbaseret balance, som også omfatter kommunens grunde og bygninger, driftsmateriel og inventar mv.\nRegnskabet aflægges med en ultimo likvid beholdning 2016 på 128,2 mio. kr.\nRegnskabsopgørelsen og finansieringsoversigten viser hovedtallene for blandt andet det skattefinansierede område og det brugerfinansierede område, samt udviklingen i den finansielle status med tallene fra det vedtagne budget 2016, det korrigerede budget 2016 samt regnskabet for 2016.\nRegnskabsopgørelsen, som viser det udgiftsbaserede resultat, viser et overskud på 3,5 mio. kr., hvor det oprindelige budget udviste et overskud på 102,5 mio. kr. Forskellen mellem regnskabet og budgettet er 99,0 mio. kr. Dette dækker over en ret stor forskel på de enkelte delresultater og består af:\nPå anlægssiden indgår salg af jord og bygninger. Anlægsudgifterne er 98,9 mio. kr. højere end budgetteret. Afvigelsen skyldes primært indtægten for salget af Vierdiget, som var budgetteret i 2016; men indtægtsført i 2015 i henhold til revisionens anbefaling.\nIndtægterne er samlet set 2,7 mio. kr. højere end budget, hvilket kan bl.a. henføres til ikke budgetteredeindtægter fra forskerskat og dødsboskat. De skattefinansierede driftsudgifterne blev i alt 2,0 mio. kr. mindre end budgetteret.\nRenteudgifterne blev 4,3 mio. kr. mere end budgetteret, hvilket primært skyldes indfrielse af SWAP-lån, der ikke var budgetteret.\nDragør Kommunes langfristede gæld udgjorde 182,1,8 mio.kr. ekskl. lån til ældreboliger ved udgangen af året. Det er en afvikling af gælden med 16,2 mio. kr. i forhold til starten af året.\nRegnskabet for 2016 er igen i år udarbejdet i én udgave, som et ordinært regnskab med de obligatoriske bilag som foreskrevet af Økonomi- og Indenrigsministeriet.\nKommunalbestyrelsen skal på baggrund af § 45 i Lov om kommunernes styrelse beslutte at oversende regnskabet for 2016 til revisionen.\nRegnskab 2016 fremsendes til BDO kommunens revisionsfirma. Revisionens beretning forelægges af revisionen på Økonomiudvalget d. 24. august, hvor Kommunalbestyrelsen har mulighed for at deltage.\nØkonomiudvalget den 20. april 2017\nKommunalbestyrelsen den 27. april 2016\nBilag 1 - Regnskab 2016\nPå baggrund af den udarbejdede prognose for Dragør Kommunes likvidi-tet frem til 2020 indstilles det, at der afdrages for 40 mio. kr. på Dragør Kommunes langfristede gæld således at den gennemsnitlige likviditet i højere grad afspejler Kommunalbestyrelsens målsætning i den økonomi-ske politik.\nAdministrationen indstiller, at der afdrages langfristet gæld for 40 mio. kr.\nProcedureforslag fra V:\nSagen udsættes til ØU/KB i maj 2017 med henblik på belysning af 50/50-fordeling på tilbagebetaling af lån og fastfrysning/nedsættelse af grundskyld i forlængelse af denne sag.\nDragør Kommunes likviditet har gennem en årrække været stigende. Den gennemsnitlige likviditet, målt ved 365 dages gennemsnit, var pr. 31.12.2016 på 191,2 mio. kr. Administrationen har pr. 28. februar 2017 opdateret kommunens likviditetsprognose frem til 2020. Prognosen viser, at den gennemsnitlige likviditet i 2020 forventes at udgøre 150 mio. kr. Prognosen er udarbejdet på baggrund af budget 2017-2020, dvs. på baggrund af de budgetterede serviceudgifter, med tilhørende serviceramme og de budgetterede anlægsudgifter, med tilhørende anlægsramme.\nSammenlignes Dragør Kommunes likviditet med andre kommuner har Dragør 13.000 kr. pr. indbygger, som er den 5. højeste likviditet på landsplan. Landsgennemsnittet er på 6.900 kr. pr. indbygger. Ved et afdrag på 40. mio. kr. vil Dragør have landets 11. højeste likviditet pr. indbygger og der vil fortsat være mulighed for politiske prioriteringer.\nDer kan peges følgende forhold omkring afdrag på langfristede lån:\nAfdrag på langfristede lån vil medføre, at der er bedre overensstemmelse mellem kommunens likviditet og Kommunalbestyrelsens målsætning om en likviditet på 80 mio. kr.\nEn lavere gældsætning vil reducere kommunens sårbarhed omkring eventuelle fremtidige rentestigninger.\nKommunen vil reducere sine renteudgifter idet indlånsrenten på nuværende tidspunkt er ca. 0 (nul kr.), mens udlånsrenten er ca. 1,8 pct. i gennemsnit for kommunens låneportefølje.\nKommunens vil med at afdrag på 40 mio. kr. reducere de budgetterede udgifter til afdrag og rente med ca. 3,5 mio. kr. årligt og dermed øge det strukturelle råderum, som indgår i budgetlægningen for 2018-2021. Såfremt Kommunalbestyrelsen godkender at afdrage på kommunens langfristede gæld vil administrationen i overensstemmelse med kommunens porteføljepolitik i samråd med kommunens finansielle rådgiver implementere beslutningen.\nIfølge § 9 i Lånebekendtgørelsen for kommunerne skal en kommunes gennemsnitlige likviditet over de seneste 365 dage udgøre mindst 0 (nul kr.).\nAfdrag på gæld finansieres af kassebeholdningen. Såfremt der afdrages for 40 mio. kr. reduceres de samlede udgifter til renter og afdrage med ca. 3,5 mio. kr. pr. år. Renter og afdrag indgår ikke i servicerammen.\nØkonomiudvalget den 20. april 2017.\nKommunalbestyrelsen den 27. april 2017.\nBilag 1 - Bilag_Graf - Likviditetsudvikling 2013-2020 efter Kassekreditreglen.docx\nGodkendelse af analyser til budget 2018-2021\nSom en del af budgetforberedelsen til budget 2018-2021 skal det besluttes, hvilke analyser administrationen skal udarbejde og som derefter skal indgå i budgetmappen.\nAdministrationen indstiller, at Økonomiudvalget godkender, at nedenstående analyser udarbejdes til budget 2018-2021.\nVenstre ønsker en beregning på tilbygning af lokaler til musikskolen i forbindelse med beregning af mulighed for stikhal ved Hollænderhallen.\nTillægsforslag fra C:\nC gruppen foreslår, at det belyses hvad ekstra plejeboligpladser ved placering på Engvej vil koste.\n1. Økonomiudvalget godkender, at nedenstående analyser udarbejdes til budget 2018-2021\nSom en del af budgetforberedelsen til budget 2018-2021 udarbejder administrationen analyser og besvarer budgetspørgsmål, som indgår i budgetforberedelsen. Budgetspørgsmål besvares på baggrund af tilgængeligt materiale og med en begrænset arbejdsindsats på få timer. Analyser kan involvere nye undersøgelser eller indhentning af informationer dog under hensyntagen til administrationens begrænsede ressourcer og tidshorisont for budgetprocessen. Analyserne udarbejdes i løbet af foråret og forsommeren, således at de kan indgå i budgetmappen, der udsendes medio august.\nDet er på nuværende tidspunkt vedtaget, at udarbejde 5 analyser, nr. 1-5, jf. tabel 1. Analyserne er besluttet af hhv. BFKU, SSU og Kommunalbestyrelsen. Analyse nr. 4 er iværksat af direktionen, som lovet på budgetseminaret i august 2016.\nI forbindelse med budgetseminaret d. 10. marts 2017 blev det aftalt at yderligere ønsker til analyser skulle være fremsendt til administrationen senest d. 31. marts 2017, således at der er tid til udarbejdelse. Der er efterfølgende indkommet ønsker til yderligere 5 analyser samt en række budgetspørgsmål. Analyserne fremgår af tabel 1, som nr. 6-10, samt af bilag.\nTabel 1: Oversigt over analyser til budget 2018-2021\nEtablering af musik og kulturhus- krudthus 2\nMuligheder og økonomien ved ekstra hal eller stikhal ved Hollænderhallen\nTandplejen – ressourceudnyttelse og opgavevaretagelse\nOpdatering af kapacitetsanalyser vedr. skole-, og dagtilbud- og ældreområdet\nOmsorgspladser på Enggården for borgere der hjemsendes fra hospital\nØnsket af Liste T\nEtablering af 9. skolespor. Krav til anlæg og ressourcer\n3 skoler på 3 matrikler med max 24 elever pr. klasse\nUdgifter ved indførelse af madskole på skolerne med begrænset brugerbetaling\nUdgifter til hjemmehjælp hvis mindre fast team af hjælpere og døgnsygepleje\nNote: Analyse forslag nr. 6-10 kan ses i bilag\nPå baggrund af de vedtagne og indkomne analyser drøfter Økonomiudvalget, hvilke analyser der skal arbejdes videre med som forberedelse af budget 2018-2021.\nAnalyserne foretages under hensyn til administrationens ressourceforbrug og de fremlagte beregninger vil have overslagsmæssig karakter. Såfremt analyserne fører til politiske aftaler i forbindelse med budgetvedtagelsen, vil der således være behov for yderligere kvalificering før igangsætning af projekterne.\nDe øvrige budgetspørgsmål, der er indkommet fra Liste T, jf. bilag, vil ligeledes indgå i budgetmappen.\nSåfremt der er yderligere politiske spørgsmål, skal der for god ordens skyld bemærkes, at der opfordres til, at de fremsendes hurtigst muligt og inden sommerferien, således at de kan indgå i budgetmappen.\nAnalyserne og besvarelse af budgetspørgsmål indgår i budgetmappen, og indgår dermed i høringsmaterialet til budget 2018-2021.\nBilag 1 - Bilag til sag om analyser til budget 2018 -2021\nBudget til udskiftning af IT-udstyr i hele kommunen\nSagen omhandler udskiftning af samtlige kommunens PC’ere (ca. 575 stk.) og tilhørende nødvendige softwareændringer m.m. Udskiftningen omfatter hele kommunen, dvs. både rådhus, skoler, dagsinstitutioner, plejehjem osv.\n1. at der afsættes 2,2 mio. kr. årligt fra 2018 og frem til løbende udskiftning af IT-udstyr\nDragør Kommune skal med jævne mellemrum udskifte den samlede mængde PC’ere (ca. 575 stk.) fordelt på alle kommunens arbejdspladser, dvs. både rådhus, skoler, daginstitutioner, plejehjem osv.\nDen seneste udskiftning skete i 2013, og det er nødvendigt at skifte udstyret igen i starten af 2018. Arbejdet med udskiftningen af udstyret startes op nu, for at kunne iværksætte den rette indkøbsprocedure.\nAdministrationen vurderer, at hvis PC’erne ikke udskiftes i 2018, så vil brugeroplevelsen blive dårlig pga. mangler i både software og hardware. I sammenhæng med udskiftningen af PC’erne er der en række nødvendige udgifter til software, netværk, konfigurationer m.m. En mindre del af udskiftningen omfatter nyt IT-udstyr til den nye kommunalbestyrelse efter valget.\nTidligere har udskiftningen været finansieret med et fast årligt budget til leasing, men ved seneste udskiftning i 2013 blev budgettet ændret til en samlet engangsinvestering. For at sikre, at der ikke fremover løbende skal tages stilling til finansieringen, så foreslås det, at der igen lægges et fast beløb årligt ind i budgettet til leasing af udstyr.\nAlternativet ville være en engangsinvestering på ca. 8,7 mio. kr. i 2018, hvilket ville være en udfordring i forhold til det pres, der allerede er på anlægsrammen. Derfor foreslås en model med leasing, der holdes på omtrent samme budget fordelt på 4-årig cyklus for udskiftning. Der vil være tale om en driftsudgift inden for servicerammen. Administrationen anbefaler denne model med et fast årligt budget, så der løbende kan planlægges den mest optimale proces og timing i udskiftningen af IT-udstyret.\nUanset valget af model, så gælder det,\n· at indkøbene sker billigst muligt og under hensyntagen til eksisterende indkøbsaftaler.\n· at såfremt der kan indkøbes billigere end det afsatte budget, så tilfalder overskydende midler kassen og beløbet nedjusteres fremadrettet i budgettet.\n· at udskiftningen af alle kommunens PC’ere bør ske inden for et komprimeret tidsrum af hensyn til arbejdstilrettelæggelsen, udrulningen af identiske programmer og ensartetheden på tværs af kommunen.\nDer vil være en årlig udgift på 2,2 mio. til udskiftning/leasing af IT-udstyr fra 2018 og frem. Det er en driftsudgift inden for servicerammen.\nKommunalbestyrelsen den 27. april 2017\nDragør Søbad, renovering af skure\nEfter afslutning på renovering af de nederste dele af søbadet skal skurene renoveres. Det er dette rådighedsbeløb der søges frigivet.\nForvaltningen indstiller, at der gives en anlægsbevilling på 600.000 kr. til renovering af skure på Dragør Søbad, og at rådighedsbeløbet frigives.\nBESLUTNING: By-, Erhvervs- og Planudvalget den 04-04-2017\nI perioden 2013-16 er alt fra dæk og ned blevet renoveret på Dragør Søbad.\nSkurene indgik ikke i dette projekt, men er opført samtidigt med resten af badet for ca. 30 år siden og er derfor meget slidt. Især trænger tagpaptagene og træbeklædningen til en udskiftning.\nSamlet vurderes det, at søbadet har en restlevetid på 20-30 år, efter endt renovering.\nDerfor er der ansøgt om en samlet anlægsbevilling til renovering skure på badeanstalten, i budgettet for 2017 og 2018.\nI budgettet for renovering af Dragør Søbad er der afsat følgende rådighedsbeløb:\nTil renovering af skure er der afsat følgende:\n2017. 600.000 kr.\n2018. 200.000 kr.\nDer er tidligere forbrugt:\n2012. 520.000 kr.\n2013. 1.184.000 kr.\n2014. 1.596.200 kr.\n2015. 1.290.000 kr.\n2016. 1.290.000 kr.\nI alt 5.880.200 kr.\nPå samme måde som tidligere år vil søbadets brugere blive orienterede på møde og ved opslag.\nBy-, Erhvervs- og Planudvalget den 4. april 2017.\nFrigivelse - renovering af Hollænderhallen- etape 1\nI budget 2016-2019 er der afsat 13,3 mio. kr. til moderniseringen af Hollænderhallen over de næste 3 år. Herudover er der afsat ca. 2,5 mio. kr. i ESCO projektet til renoveringen.\nDer er udført udbud af opgaven og der skal tages beslutning om frigivelse af anlægsbevilling til renovering af facaderne på Hollænderhallen – etape 1.\nAdministrationen indstiller, at der gives en anlægsbevilling på 6,6 mio. kr. til at gennemføre renovering af Hollænderhallen - etape 1 og at rådighedsbeløbet frigives.\nDer skal over de næste 3 år ske en gennemgribende renovering af Hollænderhallens facader og indvendige overflader i idrætshallen.\nRenoveringen er delt op i 3 etaper.\nPå By-, Erhvervs- og Planudvalgets møde den 6. september 2016 godkendte udvalget skitseforslaget som administrationen havde fået udarbejdet.\nAdministrationen har udarbejdet endeligt projekt på etape 1 og projektet er blevet udbudt til 4 entreprenører.\nRenovering af Hollænderhallen – etape 1, omfatter efterisolering af facaderne på hallen, nyt vinduesbånd mod nord samt perforeret aluminiumsfacade mod syd.\nUdbuddet er udført i begrænset licitation uden prækvalifikation iht. til tilbudsloven, hvor tildelingskriteriet er laveste bud. 3 entreprenører afgav tilbud og det var Hald og Halberg A/S som var billigst.\nIndkommende tilbud fremgår af bilag. Tilbuddet er i overensstemmelse med det forventede budget til denne fase af renoveringen.\nProjektet forventes udført i perioden 26. juni 2017 til 15. september 2017.\nI anlægsbudgettet er der afsat 13,3 mio. kr. fordelt over budgetårene 2016, 2017 og 2019 og der er afsat 2,5 mio. kr. i projektet ESCO til facadeprojektet.\nBilag 1 - Tilbud Strømberg & Sahl.pdf\nBilag 2 - Tilbud Hald og Haldberg.pdf\nBilag 3 - Tilbud Vestergaard Nielsen\nNy tennishal ved Engvej -anmodning om genbehandling\nBehandling af en henvendelse fra Dragør Tennis, der dels anfægter retsgrundlaget for at ophæve muligheden for en ny tennishal ved Engvej, og dels anmoder om at der indledes forhandling om en forlængelse af gældende aftale, mellem Dragør Tennis og Dragør Kommune.\nudvalget tager administrationens vurdering til efterretning, hvorefter kommunalbestyrelsen kan hindre nyt halbyggeri i området, som besluttet, men at dette har betydning for den brugsretsaftale som er indgået med tennisklubben.\ntennisklubbens anmodning, dels om et fysisk møde, og dels om at der indledes forhandlinger om forlængelse af den gældende aftale med tennisklubben, forlægges Økonomiudvalget.\nSagen udsættes til BEPU har behandlet sag om ny tennishal ved Hollænderhallen.\nDragør Tennis har fremsendt en skrivelse af 22. februar 2017 (bilag 1), hvori det gøres gældende, at beslutningen om at eliminere muligheden for at klubben kan opføre en ny tennishal ved Engvej, er i strid med den skriftlige aftale af 28. juni 1999, med tillæg af 1. juli 2014, der er indgået mellem Dragør Kommune og Dragør Tennis.\nTennisklubben gør blandt andet gældende, at den tidligere fremsendte ansøgning om halbyggeri bør imødekommes.\nAdministrationen opfatter den fremsendte indsigelse som en anmodning om genbehandling.\nAdministrationen har svaret tennisklubben med skrivelse af 3. marts 2017 (bilag 2).\nDet planretlige grundlag:\nDet er administrationens vurdering, at der intet planretligt er til hinder for at kommunalbestyrelsen kan ændre plangrundlaget for engvejsarealet, således at der ikke længere kan opføres en tennishal i området.\nAdministrationens vurdering baseres på, at planlægning som hovedregel er erstatningsfri, og at der ikke er nogle forhold i sagen som rent planretligt skulle udløse en erstatning for kommunen ved en ændring af lokalplanen som indebærer, at halbyggeri ikke vil være muligt.\nDet aftaleretlige grundlag:\nDen gældende aftale med tennisklubben giver klubben mulighed for at opføre en hal.\nAf bilag 3 til kontrakten fremgår det, at halbyggeri kan opføres enten i byggefelt C eller D.\nDet er administrationens opfattelse at tennisklubben ved sit seneste arealbytte har tilkendegivet, på byggefelt D alene at ville opføre baner.\nDette indebærer, at det gældende aftalegrundlag fortsat rummer en mulighed for, at tennisklubben kan opføre en hal på byggefelt C hvor klubbens baner 1, 2 og 3 i dag er beliggende.\nEn ændring af plangrundlaget som indebærer at denne mulighed bortfalder, vil af tennisklubben efter omstændighederne kunne betragtes som en væsentlig misligholdelse af aftalen fra kommunens side.\nDette vurderes at kunne afstedkomme en tvist mellem kommunen og klubben om misligholdelsesspørgsmålet og evt. krav om erstatning.\nTennisklubben har en tidsbegrænset brugsret som udløber den 1. juli 2028, og kan i henhold til kontraktens bestemmelser (bilag 3) anmode om en genforhandling af kontrakten/forlængelse af brugsretten inden den 1. juli 2026.\nDet er denne anmodning tennisklubben fremsætter nu.\nSpørgsmål om at indlede forhandlinger med Dragør Tennis, om en eventuel forlængelse af brugsretsaftalen mellem kommunen og tennisklubben, forelægges Økonomiudvalget til behandling, tillige med tennisklubbens ønske om et fysisk møde.\nBrugsaftale mellem Dragør Kommune og Dragør Tennis.\nBilag 1 - Henvendelse fra Dragør Tennis\nBilag 2 - Administrationens besvarelse\nBilag 3 - Grundkontrakt og Tillægsaftale\nIndstilling til ordinær generalforsamling i HOFOR Vand Holding A/S og HOFOR Spildevand Holding A/S\nDragør Kommune er medejer af HOFOR Vand Holding A/S og HOFOR Spildevand Holding A/S. Der afholdes ordinær generalforsamling i selskaberne den 24. maj 2017.\nDragør Kommune på generalforsamlingerne tager bestyrelsens beretning til efterretning,\nDragør Kommune på generalforsamlingerne godkender selskabernes årsrapporter,\nDragør Kommune på generalforsamlingerne godkender bestyrelsernes forslag til anvendelse af årets resultat,\nDragør Kommune på generalforsamlingerne stemmer for valg af den revisor, der vinder det igangværende revisorudbud.\nListe T finder ikke at Dragør Vand A/S og Dragør Spildevand A/S indtræden i HOFOR-samarbejdet har været til fordel for borgerne i Dragør Kommune. Liste T ønsker en klar målsætning om, at vandpriserne konverterer til Tårnby niveau og at Dragør igen bliver selvforsynende med vandproduktion.\nDragør Kommune har siden 1. juli 2012 været medejer af HOFOR Vand Holding A/S, der ejer vandselskaberne i Albertslund, Brøndby, Dragør, Herlev, Hvidovre, Københavns, Rødovre og Vallensbæk kommuner samt koncernens serviceselskab. Herudover har Dragør Kommune siden årsskiftet 2012/13 været medejer af HOFOR Spildevand Holding A/S, der ejer spildevandsselskaberne i de samme kommuner.\nEjerne har i de to holdingselskabers bestyrelser en repræsentant fra hver ejerkommune. Fra Dragør Kommune er Allan Holst repræsentanten i dag.\nDe to holdingselskaber skal i henhold til lovgivningen og selskabernes vedtægter holde ordinære generalforsamlinger tidsnok til, at årsrapporterne kan indsendes til Erhvervsstyrelsen inden juni måned. Der er derfor berammet generalforsamlinger til den 24. maj 2016.\nSom ejer af HOFOR Vand Holding A/S har Dragør Kommune 1,92 % af stemmerne på generalforsamlingen, mens kommunen har 2,49 % af stemmerne på generalforsamlingen i HOFOR Spildevand Holding A/S.\nKommunens stemme på generalforsamlingerne afgives i overensstemmelse med den beslutning, som kommunalbestyrelsen [alternativt det udvalg, som i Dragør har generalforsamlingskompetencen] i medfør af denne indstilling fastlægger med simpelt flertal. Kommunen taler således med én stemme på hver generalforsamling.\nMed hensyn til indstillingens punkter 1, 2 og 3 henvises til de som bilag 1 og bilag 2 vedlagte årsrapporter 2016 for henholdsvis HOFOR Vand Holding A/S og HOFOR Spildevand Holding A/S. Heraf fremgår ledelsesberetningerne samt årets resultat. I 2016 havde HOFOR Vand Holding A/S et overskud på t.kr. 28.492 efter skat, og HOFOR Spildevand Holding A/S havde et overskud på t.kr. 48.172 efter skat, som foreslås overført til egenkapitalen.\nMed hensyn til indstillingens punkt 4 foreslås, at Dragør Kommune stemmer for den revisor, der vinder det igangværende udbud. De prækvalificerede i udbudsrunden er: BDO, PWC, EY og Deloitte. Når vinderen af udbuddet er fundet, forventeligt medio maj måned i år, vil kommunen blive orienteret herom.\nBilag 1 - Underskrevet årsrapport Vand Holding.pdf\nBilag 2 - Underskrevet årsrapport for Spildevand Holding.pdf\nBilag 3 - Protokollat ordinær generalforsamling 2017 HOFOR Vand Holding.docx\nBilag 4 - Protokollat ordinær generalforsamling 2017 HOFOR Spildevand Holding.docx\nDet forpligtende samarbejde - Delaftale 2\nSom led i kommunalreformen indgik Dragør og Tårnby i 2004 en aftale om forpligtende kommunalt samarbejde. Dragør Kommunes og Tårnby Kommunes samarbejdsområder er beskrevet i seks delaftaler. Udvalget skal godkende ændringer i delaftale 2.\nAdministrationen indstiller, at udvalget godkender ændringer af delaftale 2 vedr. Specialundervisning og PPR, således at de 7 faste specialklassepladser opsiges med virkning fra 1. januar 2018.\nListe T foreslår, at alle aftaler udskydes med en måned så alle udvalg får mulighed for at læse og godkende Tårnby Kommunes evalueringer af sagsbehandlingen i alle sager.\nListe T finde det uacceptabelt at skulle tage stilling til fremtidige delaftaler med Tårnby Kommune uden - som aftalen forudsætter- at have modtaget evaluering af det forudgående års resultat af såvel mål som økonomi.\nBESLUTNING: Børne-, Fritids- og Kulturudvalget den 05-04-2017\nAnbefales over for ØU/KB, idet udvalget samtidigt tilkendegav at have fokus på, at elever, som er i tilbud fortsætter i nuværende tilbud.\nOle Svendsen (A) var ikke til stede.\nTårnby Kommune varetager udøvelsen af alle opgaver, der er omfattet af det forpligtende samarbejde på vegne af Dragør Kommune. Dragør Kommune er forpligtet til at føre tilsyn med Tårnby Kommunes opgavevaretagelsen. Delaftalerne er følgende:\nOversigt over Dragør Kommunes 6 delaftaler med Tårnby Kommune\nDelaftale 1a: Hjælpemidler (Social- og Sundhedsudvalget)\nDelaftale 1b: Genoptræning (Social- og Sundhedsudvalget)\nDelaftale 2: Specialundervisning og PPR (Børne-, Fritids- og Kulturudvalget)\nDelaftale 3: Natur og Miljø (By-, Erhvervs- og Planudvalget)\nDelaftale 4 og 5: Forsyningsforpligtelsen på det sociale område og sociale personsager (delaftalerne omhandler det specialiserede børnehandicapområde og sociale voksenområde) (Børne-, fritids- og Kulturudvalget samt Social- og Sundhedsudvalget)\nDelaftale 6: Beskæftigelse og integration (Økonomiudvalget)\nDelaftale 1a og 1b har været gældende siden 1. januar 2011, og de resterende aftaler siden 1. januar 2007. Aftalernes revideres efter behov i tilfælde af ny lovgivning, ændret serviceniveau eller lignende.\nFor hvert område sikres, at begge kommuner har den nødvendige information dels om levering og dels om bestillinger/serviceniveauændringer. Der er løbende dialog på mellemleder og medarbejderniveau om den daglige drift, og der hvor der er naturlige snitflader.\nSenest marts måned: Som led i regnskabsaflæggelsen orienterer Tårnby Kommune på hvert delområde i en evaluering af det foregående års resultater vedr. såvel mål som økonomi m.m.\nMaj/juni: På afdelingsniveau udveksler kommunerne oplysninger for det kommende års bestilling\nSenest med udgangen af juni: Udarbejder Tårnby en samlet økonomisk oversigt for hvert delområde det kommende år samt overslagsårene\nDragør Kommune kan frem til juni som led i sin budgetproces tilkendegive ønsker om ændret kvalitet og service på de områder, som er omfattet af samarbejdet mellem de to kommuner\nTårnby kommune udarbejder herefter et forslag til den endelige økonomi for delområderne\nDelaftalen består af to elementer:\nKommunale specialskoler jf. § 20 stk. 2 og 5\nAdministrationen vurderer, at der skal foretages ændringer af aftalen vedr. kommunale specialskoler jf. § 20 stk. 2 og 5.\nDragør Kommunalbestyrelse indgik aftale med Tårnby Kommune i 2007\ni delaftale 2 om specialklassetilbuddet med 30 elever. Aftalen er løbende ændret til henholdsvis 25 og senest 7 elever i 2014.\nAdministrationen foreslår, at de 7 pladser opsiges. Opsigelsen sker med baggrund i, at der næsten ingen elever er i tilbuddet længere, og heller ikke i fremtiden forventes det at benytte sig af tilbuddet i et omfang som tidligere. Tilbagegangen i brugen af pladserne skyldes primært iværksættelse af målrettede inklusionstiltag.\nAktuelt betaler Dragør Kommune en fast pris på 1.741.681 kr. for 7 faste kommunale specialklassepladser. Aktuelt er der to 10.-klasse-elever, der går ud af skolen inden sommer, og en enkelt elev, der skal starte i 8. kl.\nAdministrationen foreslår på baggrund af ovenstående, at der fremadrettet købes pladser til specialundervisning efter behov fremfor at have 7 faste pladser til rådighed. Prisen pr. plads er pt. 250.000-300.000 kr.\nHvis Dragør Kommune opsiger aftalen, så vil evt. elever, der tidligere ville være visiteret til Kastrupgårdskolen, ikke være garanteret en plads på skolen. Hvis ikke der er plads, så vil eleverne blive visiteret til andre skoler med ledige pladser indenfor netværk 6 i Region Hovedstaden. Det er Dragør Kommune som godkender og betaler for foranstaltningen, hvorimod det er Tårnby Kommune, som udvælger og visiterer til det konkrete tilbud.\nDer er i budgettet afsat 5.762.148 kr. til betaling af ydelser i det forpligtende samarbejde vedrørende delaftale 2 om specialundervisning samt PPR, herunder lønudgifter, overhead, etableringsudgifter, mv.\nBørne-, Fritids- og Kulturudvalget den 5. april 2017.\nKommunalbestyrelsen 27. april. 2017.\nDet forpligtende samarbejde - Delaftale 3\nSom led i kommunalreformen indgik Dragør og Tårnby i 2004 en aftale om forpligtende kommunalt samarbejde. Dragør Kommunes og Tårnby Kommunes samarbejdsområder er beskrevet i seks delaftaler. Udvalget skal godkende, at delaftale 3 vedr. Natur og Miljø fortsætter uændret.\nAdministrationen indstiller, at der ikke sker indholdsmæssige ændringer af delaftale 3 vedr. Natur og Miljø.\nPunktet udsættes til evalueringen er modtaget fra Tårnby Kommune.\nFor hvert område sikres, at begge kommuner har den nødvendige information dels om levering og dels om bestillinger/ serviceniveauændringer. Der er løbende dialog på mellemleder og medarbejderniveau om den daglige drift, og der hvor der er naturlige snitflader.\nAdministrationen har på nuværende tidspunkt ikke oplæg til ændringer af delaftale 3, og anbefaler derfor, at fortsætte det forpligtende samarbejde uændret.\nDer er afsat 1.553.024 kr. i budgettet for 2017 til betaling af ydelser i det forpligtende samarbejde vedrørende delaftale om Natur og Miljø, herunder lønudgifter og overhead.\nDet forpligtende samarbejde - Delaftale 4 og 5\nSom led i kommunalreformen indgik Dragør og Tårnby i 2004 en aftale om forpligtende kommunalt samarbejde. Dragør Kommunes og Tårnby Kommunes samarbejdsområder er beskrevet i seks delaftaler. Udvalget skal godkende, at der ikke foretages ændringer i delaftale 4 og 5 vedr. forsyningsforpligtelsen på det sociale område og sociale personsager (det specialiserede børnehandicapområde).\nAdministrationen indstiller, at der ikke skal ske indholdsmæssige ændringer af delaftale 4 og 5 vedr. Forsyningsforpligtelsen på det sociale område og sociale personager (det specialiserede børnehandicapområde).\nAdministrationen har på nuværende tidspunkt ikke oplæg til ændringer af delaftale 4 og 5 (det specialiserede børnehandicapområde), og derfor fortsætter det forpligtende samarbejde uændret.\nDer er afsat 5.471.578 kr. i budgettet for 2017 til betaling af ydelser på det specialiserede børnehandicapområde, herunder lønudgifter, overhead og inventar.\nDet forpligtende samarbejde - Delaftale 6\nSom led i kommunalreformen indgik Dragør og Tårnby i 2004 en aftale om forpligtende kommunalt samarbejde. Dragør Kommunes og Tårnby Kommunes samarbejdsområder er beskrevet i seks delaftaler. Udvalget skal godkende, at der ikke foretages ændringer i delaftale 6 vedr. Beskæftigelse og integration.\nAdministrationen indstiller, at der ikke skal ske indholdsmæssige ændringer af delaftale 6 vedr. Beskæftigelse og integration.\nAdministrationen har på nuværende tidspunkt ikke oplæg til ændringer af delaftale 6, og derfor fortsætter det forpligtende samarbejde uændret.\nDer er afsat 11.202.857 kr. i budgettet for 2017 til betaling af ydelser i det forpligtende samarbejde vedrørende delaftale om beskæftigelse og integration, herunder lønudgifter, overhead og aktiveringsprojekter.\nAnsøgning om visitering af særlige flygtningegrupper for 2017\nDragør Kommune har den 7. marts modtaget flygtningeprofil samt visiteringsskema for 2017 fra Udlændingestyrelsen.\nPå baggrund af flygtningeprofilen for 2017, skal der besluttes hvilke målgrupper af flygtninge der ønskes visiteret til Dragør Kommune i 2017.\nAdministrationen indstiller, at udvalget beslutter, at Dragør Kommune ønsker følgende målgrupper af flygtninge visiteret i 2017:\nEnlige mænd og kvinder fra Syrien, Iran og Eritrea\nPersoner med erfaring inden for byggebranchen\nPersoner med erfaring inden for servicefaget\nHøjtuddannede personer inden for f.eks. IT-branchen\nBehandlingen af punktet stoppes.\nBESLUTNING: Social- og Sundhedsudvalget den 06-04-2017\nPunktet sendes videre til ØU/KB uden indstilling.\nAsger Larsen (I) var ikke til stede under afstemningen.\nPå møde i Social og Sundhedsudvalget den 31. oktober 2016 blev sagen vedr. visiteringsønsker af bestemte målgrupper af flygtninge behandlet. Udvalget besluttede, at administrationen udarbejder ny sag primo 2017 med henblik på, at der ansøges om visitering af særlige flygtningegrupper.\nHvert år fremsender Udlændingestyrelsen en generel beskrivelse af den forventede flygtningeprofil for året samt et visiteringsskema til kommunerne. På baggrund af flygtningeprofilen kan kommunerne ansøge om tildeling af prioriteret målgruppe af flygtninge, såfremt kommunerne har særlige ønsker eller mulighed for at skabe gode rammer for integrationen for den ønskede målgruppe.\nVisiteringsskemaet skal indsendes til Udlændingestyrelsen senest 1. maj 2017.\nUdlændingestyrelsen opfordrer dog alle kommuner til løbende at indsende ønsker, såfremt der skulle forekomme ændringer i forhold til arbejdsmarkedet og mangel på arbejdskraft inden for bestemt fagområde i kommunen.\nUdlændingestyrelsen forsøger så vidt muligt at imødekomme kommunernes ønsker, men der tages udgangspunkt i den enkeltes flygtnings beskæftigelses- og uddannelsesmuligheder. Der garanteres derfor ikke for, at ønskerne opfyldes.\nSom følge af styrelsens fokus på beskæftigelsesmuligheder i kommunerne samt for at sikre en mere målrettet visitering, skal kommunerne i visiteringsskemaet oplyse hvilke arbejdsmarkeds- og uddannelsesforhold kommunen har, herunder om der er virksomheder, hvor der er mangel på arbejdskraft.\nFlygtningeprofilen for 2017\nIfølge Udlændingestyrelsen er der en forventning om, at der vil blive visiteret 8.500 flygtninge til kommunerne i 2017. Størstedelen af disse personer forventes at stamme fra Syrien, Iran og Afghanistan. Dragør Kommune forventer at modtage 31 flygtninge i 2017.\nUdlændingestyrelsen kan oplyse følgende om målgrupperne i flygtningeprofilen:\nLidt under halvdelen af ansøgere er mænd, hvoraf hovedparten er i alderen 18-42 år. Hovedparten af kvinderne er i alderen 18-42 år.\nLidt under halvdelen af ansøgere har gået i skole i 10 år eller mere, mens knap den anden halvdel har gået i skole i under 10 år. Omkring 10 % har ikke nogen skolegang.\nMålgruppen begår sig på arabisk.\n82 % af ansøgerne er mænd i alderen 18-50 år. 18 % er kvinder.\n52 % ansøgere har gået i skole i 10 år eller mere, heraf har 18,5 % en uddannelse på mere end 13 år.\nMålgruppen begår sig på farsi.\n80 % af ansøgerne er mænd, mens 20 % af ansøgerne var kvinder. 47 % er uledsagede mindreårige.\nKnap ¾ af ansøgerne har gået i skole, heraf har omkring 1/3 gået i skole under 10 år, 1/3 har gået i skole over 10 år, mens 1/3 ikke har gået i skole.\nMålgruppen begår sig på dari eller pashto.\nDet skal understreges, at 20 % af alle asylansøgere i løbet af 2016 var fra uledsagede mindreårige asylansøgere. Derfor er der en forventning om, at en væsentlig andel af de flygtninge, der visiteres til kommunerne, vil være uledsagede mindreårige.\nDragør Kommunes erfaringsgrundlag\nAdministrationen kan oplyse, at kommunen indtil videre primært har modtaget flygtninge fra Syrien, Eritrea og Afghanistan, og enkelte fra Iran, Irak, Kosovo, Serbien og Ghana.\nKommunen modtager stadigvæk primært enlige mænd, men der er også modtaget kvinder og familier.\nAdministrationen har følgende overvejelser i forhold til visiteringsønsker:\nPå baggrund af nuværende erfaringer af modtagelse af enlige mænd fra Syrien og Eritrea er der et ønske om fortsat modtagelse af målgruppen, da de fokuserer på hurtigere selvforsørgelse. Herudover er der også et ønske om at modtage flere personer fra Iran, da de er veluddannede og har gode forudsætninger for videreuddannelse og beskæftigelse. Derudover kunne det være hensigtsmæssigt at modtage flere enlige kvinder, da de kan være med til at bidrage med andre ressourcer samt være med til at balancere kønsfordelingen.\nIfølge nuværende erfaringer er flygtninge med eventuel baggrund inden for byggebranchen og servicefaget hurtigere i arbejde end andre, da der er gode muligheder for beskæftigelse i Københavnsområdet.\nDerudover kunne det være hensigtsmæssigt at efterspørge personer, der er højtuddannede og med erfaring fra f.eks. IT-branchen eller lignende, der er inden for flaskehalsområder på arbejdsmarkedet for højtuddannede.\nFlygtningeprofil 2017, brev vedr. visiteringsskema samt visiteringsskema vedlægges som bilag.\nSocial- og Sundhedsudvalget den 6. april 2017\nBilag 1 - Flygtningeprofil for 2017\nBilag 2 - Brev vedr. visiteringsskema 2017\nBilag 3 - Visiteringsskema 2017\nKKR-mål for Sundhed 2017-2018\nKKR Hovedstaden har udarbejdet udkast til fælles kommunale mål for sundhed (se bilag), som er sendt til politisk godkendelse i kommunerne. Fristen for kommunernes tilbagemelding vedr. godkendelse er den 15. maj 2017.\nAdministrationen indstiller, at udvalget godkender KKR-mål for sundhed.\nListe T foreslår, at høringskredsen - udover ældrerådet - udvides med følgende:\n- ÆldreSagen i Dragør\n- Wiedergårdens brugerråd\n- Beboer og pårørenderådet på Enggården\nDet foreslås, at KKR mål for sundhed 2017-2018 medtages i det videre arbejde med Dragør Kommunes Sundheds Politik med tilhørende borgerinddragelse.\nKommunerne i hovedstadsregionen har siden 2013 arbejdet med rammepapirer for somatik og psykiatri, som beskriver de 29 kommuners fælles indsats for at løfte kvaliteten på sundhedsområdet. Rammepapirerne har skabt en fælleskommunal sundhedspolitisk dagsorden i KKR-Hovedstaden, som har styrket kommunernes fælles stemme over for samarbejdspartnere som Region Hovedstaden og PLO-Hovedstaden. Rammepapirerne har også øget opmærksomheden på mulighederne for tættere samarbejde mellem kommunerne på sundhedsområdet.\nKKR-Hovedstaden har bedt om, at rammepapirerne fornys. Der har gennem processen været et bredt ønske om at forenkle og fokusere de nye mål. KKR har på møde den 6. februar 2017 indstillet, at vedlagte KKR-mål for sundhed udsendes til kommunalbestyrelsernes godkendelse. KKR-mål for sundhed erstatter de tidligere rammepapirer.\nKKR-mål for sundhed\nFormålet med KKR-mål for sundhed er, at kommunerne sammen sætter fælles dagsorden på aktuelle områder, hvor tværkommunalt samarbejde kan yde en bedre indsats til borgerne. KKR-mål for sundhed giver ligeledes bedre mulighed for at stille krav til samarbejdspartnere, fx Region Hovedstaden, herunder i en ny sundhedsaftale i 2019.\nKKR-mål for sundhed kan kort opsummeres således:\nVi vil sikre effektive akuttilbud i det nære sundhedsvæsen til borgere med fysiske sygdomme\nVi vil skabe tydelighed om, hvad kommunerne tilbyder borgere i akut psykiatrisk tilstand\nVi vil forbedre de unges fysiske og mentale sundhed\nDisse tre mål vil være i fokus i det tværkommunale samarbejde de kommende år, og der arbejdes ikke med netop disse mål i regi af allerede etablerede aftaler fx sundhedsaftalen. Men målene omhandler ikke nødvendigvis Dragør Kommunes største sundhedsudfordringer.\nPå akutområdet for borgere med fysiske sygdomme har kommunerne som følge af handlingsplan for den ældre medicinske patient en fælles opgave. Kommunerne skal i 2018 sikre borgere adgang til en akutfunktion, som lever op til Sundhedsstyrelsens nye kvalitetsstandard. Kommunerne i hovedstadsregionen vil sammen udforme en fælles og entydig profil for den kommunale akutfunktion, som kan danne fælles udgangspunkt for aftaler med samarbejdspartnere i Region Hovedstaden og PLO-Hovedstaden. En fælles kommunal profil for akutfunktionerne vil også styrke mulighed tværkommunale samarbejde herunder eventuel fælles drift af akutfunktionerne.\nPå akutområdet for borgere med akutte psykiatriske tilstande handler KKR-målene om at få en fælles holdning til og ambition for, hvilken rolle kommunerne skal spille på det akutte psykiatriområde. Fokus for kommuner er at være på forkant med udviklingen også med henblik på at definere kommunernes rolle. Der er ikke krav om, at den enkelte kommune skal have et akuttilbud til borgere i akut psykiatrisk tilstand, men der vil blive etableret tværkommunale videndelingsaktiviteter for de kommuner, som arbejder med tilbud på området.\nPå forebyggelsesområdet er de unges sundhed helt nødvendig at samarbejde om, fordi de unge lever deres liv på tværs af kommunegrænser. Kommunerne skal derfor sammen skabe en fælles strategi for fremme af fysisk og mental sundhed på tværs af kommuner.\nForudsætninger for implementering\nUdgangspunktet for KKR-mål for sundhed er, at de skal implementeres inden for de gældende økonomiske rammer. Målene vedrører opgaver, som kommunerne allerede løser i dag. Implementering af konkrete indsatser kan kræve, at den enkelte kommune over tid prioriterer sine midler inden for et område på en anden måde. Der gøres opmærksom på, at kommunerne fra 2016 modtager varige midler til akutfunktioner som led i den nationale handlingsplan for den ældre medicinske patient (2016).\nOpfølgning på KKR-mål for sundhed\nKKR-mål for sundhed sigter primært på udviklingen i 2017 og 2018. Papiret er dog dynamisk, hvorfor der årligt vil blive gjort status på proces og mål. Således at papiret løbende kan blive tilpasset i forhold til udvikling på området og politiske prioriteringer.\nBilag 1 - KKR-mål for Sundhed - tidsplan\nBilag 2 - KKR-mål for Sundhed 2017-2018 (udkast)\nÆldrerådets Årsberetning for 2016\nI henhold til ældrerådets vedtægter, § 2 stk. 8, udarbejder Ældrerådet i første kvartal en beretning om sin virksomhed i det foregående år. Beretningen sendes til kommunalbestyrelsen.\nAdministrationen indstiller, at Ældrerådets årsberetning for 2016 tages til efterretning.\nÆldrerådet har, i henhold til § 2 i vedtægterne, udarbejdet en årsberetning for 2016.\nSocial- og Sundhedsudvalget den. 6. april 2017.\nBilag 1 - Ældrerådets Årsberetning 2016\nÆldrerådsvalg 2017 - afviklingsforslag\nÆldrerådets høringssvar vedr. forslag til afvikling af ældrerådsvalg 2017 har givet anledning til at udarbejde følgende reviderede afviklingsforslag.\nAdministrationen indstiller, at valg til ældrerådet 2017 afvikles som brevstemmevalg.\nAnbefaling fra SSU:\nAfvikling af Ældrerådsvalg år 2017 afholdes som fremmødevalg samme dag som kommunalvalget.\nAdministrationen fremlagde forslag om afvikling af ældrerådsvalget som fremmødevalg i januar–februar 2017.\nDen 23. februar 2017 har Kommunalbestyrelsen besluttet, at Ældrerådet ved fremmødevalg skulle varetage nedenstående opgaver. Forslaget blev herefter sendt i høring hos Ældrerådet.\nplanlægge og afholde opstillingsmøde\nsamle og videregive oplysninger om kandidaterne til kommunikation på kommunens hjemmeside og Dragør Nyt\nfinde 6-8 frivillige valgtilforordnede (plus to ældrerådsrepræsentanter)\nplanlægge og medvirke på valgdagen\nevt. opsætte af plakater med kandidaternes billeder og navne på valgstedet\nmedvirke til optælling af stemmer\nÆldrerådet har den 6. marts 2017, meddelt at:\nÆldrerådet ikke har mulighed for at varetage de opgaver, som Kommunalbestyrelsen har foreslået varetaget af Ældrerådet i forberedelsen af ældrerådsvalget\nÆldrerådet meget gerne vil deltage i selve valghandlingen den 21. november 2017, både m.h.t. ældrerådsmedlemmers og frivilliges indsats.\nAdministrationen har på og omkring valgdagen primært fokus på en sikker afvikling af kommunalvalget, hvorfor der ikke kan afsættes yderligere ressourcer til ældrerådsvalget i forhold til planlægning og afholdelse opstillingsmøde, indsamle kandidatlister og -oplysninger forud for valget samt planlægning af selve valgdagen.\nAdministrationen anbefaler derfor, at der afholdes brevvalg til ældrerådet i 2017, som kan foretages udenfor spidsbelastningsperioden omkring den 21. november 2017.\nDragør Kommune kan bidrage til et højt informationsniveau om valghandlingen, gennem presse og kommunikation til målgruppen.\nRetssikkerhedsloven §§ 30-33\nDer er ikke afsat midler til afholdelse af ældrerådsvalg i budget 2017. I det omfang udgifterne ikke kan afholdes inden for budgetter til kommunalvalget, afholdes det resterende beløb på sektor 7s samlede ramme.\nBilag 1 - Høringssvar 6. marts 2017 - Ældrerådsvalg 2017\nBilag 2 - Bekræftigelse af høringssvar 10. marts 2017 - Ældrerådsvalg 2017\nBilag 3 - Mail af den 7.3 til Ældrerådet vedr. høring af beslutning truffet i KB.\nAnsøgning om udeservering på Dragør Havn\nPå baggrund af Kommunalbestyrelsens beslutning den 30. marts 2017 har Dragør Sejlsport/Café Havslapning ansøgt om tilladelse til i 2017 at foretage udeservering på arealer på havnen, som ligger ud over det allerede godkendte.\nDer skal tages stilling til vilkårsfastsættelse.\nat administrationen bemyndiges til, når der er givet ibrugtagningstilladelse på ombygningen af butikslejemålet, at give ansøger tilladelse til udeservering på Dragør Havn i 2017 på de vilkår som er beskrevet i sagsfremstillingen.\nKommunalbestyrelsen besluttede den 30. marts 2017:\n”At der for sæson 2017 åbnes for mulighed for servering langs kajkanten på Dragør Havn, under forudsætning af, at det ikke er til gene for de sejlende, havnens drift eller færdslen på havnen.\nArealer til udeservering udlejes fortsat gennem ansøgning til forvaltningen, med behandling og fastsættelse af vilkår i Økonomiudvalget.”\nIndehaveren af Dragør Sejlsport/Café Havslapning har på den baggrund indgivet fornyet ansøgning om, at måtte leje det areal på Dragør Havn som han i sommeren 2016 lejede til udeservering.\nCafe Havslapning har i december 2016 fået tilladelse til udeservering på et mindre areal der ligger nærmest forretningen.\nDen nye ansøgning ligger ud over det tidligere godkendte areal. Det nye areal som er 30 m2, fremgår af bilag 1. til denne sag.\nAdministrationen anbefaler, at tilladelsen først gives når der kan gives ibrugtagningstilladelse på den ombygning ansøger er i færd med at gennemføre af butikslejemålet.\nØvrige vilkår for tilladelsen anbefales at være:\nAt tilladelsen gives til og med den 30. september 2017 i lighed med 2016.\nAt lejen fastsættes til 145,- kr. pr. m2 svarende til havnens takst til øvrigt erhverv. Lejen opkræves forud for perioden ved tilladelsens ikrafttræden.\nArealet opmåles og markeres af kommunen som udlejer.\nVed brugen af arealet skal der sikres fri passage langs kajen og fri adgang til havnens installationer.\nDer må ikke opføres terrassedæk på arealet.\nDer tillades alene inventar i form af let flyttelige borde og stole som skal bortfjernes dagligt når der ikke forekommer servering.\nLejer er forpligtet til at efterkomme alle henstillinger fra havneadministrationen i forhold til havnens drift.\nVed væsentlig misligholdelse kan aftalen om udeserveringsarealet ophæves.\nAftalen om udeserveringsarealet bortfalder automatisk såfremt lejer misligholder lejeaftalen om butikslejemålet i et omfang som måtte medføre ophævelse af dén aftale.\nLejer er selv ansvarlig for at søge alle fornødne tilladelser og for at overholde alle myndighedskrav.\nKommunen vil oppebære en lejeindtægt på 145,- kr. pr. m2 i lejeperioden.\nBilag 1 - Kortbilag - udeserveringsareal\nBilag 2 - Fornyet ansøgning/udeservering Poul Hein marts 2017\nBeslutning om kondemnering af lejemålet Møllevej 9A\nDer skal træffes beslutning om kondemnering af lejemålet Møllevej 9A fordi der er konstateret vækst af skimmelsvamp i et omfang, som gør boligen uegnet til ophold og beboelse, indtil de forhold som forårsager skimmelvæksten er fjernet.\nAdministrationen anbefaler, at lejemålet Møllevej 9A, Dragør erklæres uegnet til ophold og beboelse (kondemneres) pr. 1. maj 2017 med samtidig frist for fraflytning (flytning af lejers indbo) senest pr. 1. juli 2017, og med frist for udlejer til at søge kondemneringen ophævet inden for 6 måneder fra forbuddets udstedelse.\nBESLUTNING: By-, Erhvervs- og Planudvalget den 20-04-2017\nKenneth Gøtterup (C) var indkaldt som stedfortræder for Jerrik Walløe (C).\nDragør Kommune har fået en henvendelse fra Lejernes LO på vegne af lejer af lejemålet Møllevej 9A, Dragør hvori der blev udtrykt bekymring for, at der er skimmelsvamp i lejemålet.\nKommunen rekvirerede en mikrobiologisk undersøgelse og resultatet heraf forelå den 8. marts 2017.\nRapporten konkluderer, at der på overflader i køkken, vindfang, badeværelse, soveværelse og på vinduer er fundet synlige tegn på skimmelsvamp.\nDesuden er der ved oplukning af gulvkonstruktionen påvist vækst af skimmelsvamp på undersiden af gulvbrædder og på betondæk, og det vurderes som værende overvejende sandsynligt, at niveauet af skimmelsvamp er enslydende for den resterende del af boligens gulvkonstruktion.\nDet vurderes, at boligen som den fremstår i dag, ikke er egnet til beboelse før skimmelsvampen er fjernet.\nI henhold til lov om byfornyelse er kommunen myndighed på området, og en konklusion som den der træffes i rapporten, giver kommunen en pligt til at kondemnere boligen ved at udstede forbud mod, at boligen anvendes til beboelse og ophold for personer jf. byfornyelsesloven § 76, stk. 1.\nForbuddet mod beboelse og ophold vil indebære, at lejer skal tilbydes en permanent erstatningsbolig af kommunen.\nKommunen råder ikke lige nu over en egnet bolig som kan anvises lejer.\nLejer bor i dag ikke i lejemålet, men valgte selv at flytte på Dragør Fort før årsskiftet, grundet bekymringen for indeklimaet i boligen.\nSåledes er der ikke umiddelbar og direkte fare for lejers helbred, og forbuddet anbefales derfor udstedt med virkning pr. 1. maj 2017.\nDer er indledt drøftelser med lejer om, at kommunen deltager i betalingen for opholdet i fortet som midlertidig bolig, indtil lejer enten selv finder en egnet erstatningsbolig eller kommunen kan anvise en permanent erstatningsbolig jf. reglerne i byfornyelsesloven.\nFormelt skal der dog fastsættes en frist for fraflytning/rømning af lejemålet – i den konkrete sag svarende til, at lejers indbo skal flyttes.\nDenne frist foreslås fastsat til senest 2 måneder fra forbuddets udstedelse – altså senest 1. juli 2017.\nUdlejer udtrykker i sit høringssvar ønske om, at fristen gøres kortere.\nKommunen er endvidere forpligtet til at dække dokumenterede, almindelige omkostninger forbundet med flytningen af lejers indbo.\nUdlejer må på sin side ikke udleje lejemålet før de forhold som er årsagen til udstedelse af forbuddet mod ophold og beboelse er udbedret.\nByfornyelseslovens § 79 giver mulighed for, at kommunen i forbindelse med udstedelse af forbud mod beboelse, giver udlejer en frist for at søge kondemneringen ophævet, såfremt udlejer ønsker dette.\nEn ansøgning om ophævelse af kondemneringen kan kun imødekommes hvis udlejer fremsender forslag til ombygning/renovering over for kommunen. Renoveringen skal afhjælpe de forhold, der har begrundet kondemneringen, jf. § 76, stk. 4. Kondemneringen ophæves kun efter gennemført renovering og besigtigelse.\nAdministrationen anbefaler, at udlejer får en frist på 6 måneder fra forbuddets udstedelse til at fremsende ansøgning.\nReglerne i byfornyelsesloven som angiver at kommunen er myndighed på området.\nDer er redegjort i sagsfremstillingen for de regler i loven som er af central relevans for denne sag.\nSagen vil have økonomiske konsekvenser for Dragør Kommune, men disse kan ikke opgøres på nuværende tidspunkt.\nDet kan bl.a. nævnes at kommunen er forpligtet til at anvise erstatningsbolig og at kommunen – hvis lejen i den ny bolig er højere – kan blive forpligtet til at deltage økonomisk i en såkaldt ”indfasningsstøtte”.\nI forhold til den konkrete sag vil der indledningsvist blive tale om refusion af forskellen mellem den leje der betales i det lejemål som kondemneres og den leje der betales på Dragør Fort.\nDet kan oplyses at lejer i dag betaler 4.400 kr. om måneden for sit nuværende lejemål.\nUdgifterne til flytning af indbo m.v. er også ukendte p.t.\nByfornyelsesloven stiller krav om, at lejer, udlejer og panthavere i ejendommen høres før der udstedes forbud.\nReglerne i forhold til høring af panthaver har bl.a. afsæt i, at kondemneringen skal tinglyses på lejemålet/ejendommen og at lejemålet – så længe forbuddet opretholdes – ikke kan prioriteres yderligere, med mindre prioriteringen skal dække omkostninger til afhjælpning af de forhold som var årsagen til at forbuddet blev udstedt.\nAdministrationen udsendte den 28. marts 2017 høringsbrev til alle parter og ved høringsfristens udløb den 6. april 2017 var modtaget svar fra Udlejer og lejer.\nHøringssvarene vedlægges denne sag som bilag i henhold til reglerne i byfornyelsesloven.\nDet bemærkes særligt at udlejer ønsker en kortere frist end 2 måneder til bortfjernelse af lejers indbo, i det udlejer ønsker adgang til lejemålet.\nEkstraordinært møde i By-, Erhvervs- og Planudvalget den 20. april 2017\nBilag 1 - Mikrobiologisk undersøgelse\nBilag 2 - Udlejers partshøingssvar\nBilag 3 - Lejers partshøringssvar\nStrandparken - godkendelse af låneoptagelse\nBoligselskabet Strandparken, afdelingerne 1,2,4,7,9 og 10 skal have udført en omfattende murerentreprise som bl.a. finansieres gennem låneoptagelse.\nKommunalbestyrelsen skal godkende låneoptagelsen.\nAdministrationen anbefaler, at det godkendes at Boligselskabet Strandparken optager lån på 24.135.128 kr. til murerentreprise i afdelingerne 1,2,4,7,9 og 10.\nBoligkontoret Danmark har på vegne Strandparken afdelingerne 1,2,4,7,8,9 og 10 fremsendt ansøgning om, at Dragør Kommune godkender at der kan ske låneoptagelse for 24.135.128 kr.\nLåneoptagelsen skal dække murreparationer, murafstivninger, udvendig efterisolering, opfriskning af facader og udskiftning af vinduer m.m. i afdelingerne.\nAnlægsbudget for de enkelte afdelinger er vedlagt.\nLåneoptagelsen medfører ingen lejeforhøjelse, da arbejderne i sidste ende finansieres af henlæggelserne i dispositionsfonden.\nDer stilles ikke krav om kommunal garantistillelse.\nBekendtgørelse om drift af almene boliger foreskriver i § 116, stk. 1 nr. 4 og 10 at låneoptagelse med pantebrevsudstedelse ikke kan ske uden kommunalbestyrelsens godkendelse.\nDa der er tale om nødvendig og hensigtsmæssige dispositioner i forhold til renovering og modernisering af bygningerne, anbefaler administrationen, at låneoptagelsen godkendes.\nAlmenboligloven og driftsbekendtgørelsen som bl.a. foreskriver at låneoptagelse med samtidig pantebrevsudstedelse skal godkendes af kommunalbestyrelsen før dispositionen kan finde sted.\nDer stilles ikke krav om kommunal garantistillelse for lånet, og låneoptagelsen medfører ingen huslejestigning.\nBilag 1 - Ansøgning om optagelse af lån til renovering af Strandparken\nBilag 2 - Anlægsbudget afd. 1 murerentreprise rev. 24.1.2017.pdf\nBilag 3 - Anlægsbudget afd. 2 murerentreprise rev. 22.02.2017.pdf\nBilag 4 - Anlægsbudget afd. 4 murerentreprise rev. 24.01.2017.pdf\nBilag 5 - Anlægsbudget afd. 7 murerentreprisen rev. 03.03.2017.pdf\nBilag 6 - Anlægsbudget afd. 9 murerentreprisen rev. 01.02.2017.pdf\nBilag 7 - Anlægsbudget afd. 10 murerentreprisen rev. 24.01.2017.pdf\nSMS-kampagne for en højere valgdeltagelse til kommunalvalg 2017\nI sagen lægges der op til, at kommunen iværksætter en SMS-kampagne i forbindelse med kommunalvalg 2017 for at opnå en højere valgdeltagelse.\nat der udsendes en SMS dagen før brevstemmeafgivningens begyndelse med oplysning om muligheden for at brevstemme.\nat der udsendes en SMS dagen før valgdagen med oplysning om, at valgstederne åbner kl. 08.00 og vælgerne skal huske valgkortet.\nKL vil i forbindelse med kommunalvalget i 2017 gøre en indsats for at fastholde den høje valgdeltagelse fra sidste kommunalvalg. I samarbejde med Danske Regioner og Økonomi- og Indenrigsministeriet relancerer KL den fælles kampagne ”Tænk dig om før du ikke stemmer”.\nKampagnen er designet, så den er nem at bruge lokalt. Den kan stå alene eller integreres i en lokal indsats. Administrationen vil som i 2013 benytte de elementer i kampagnen som er gratis, eksempelvis webbannere, plakater, roll ups og eventuelt facadebannere.\nI Dragør Kommune har der ikke været tradition for administrativt at iværksætte selvstændige tiltag for en højere valgdeltagelse. Siden 2001 har valdeltagelsen ligget pænt over landsgennemsnittet ved de kommunale valg.\nFra 2005 ses en svag aftagende forskel mellem stemmeprocenten på landsplan og i Dragør Kommune.\nI bilaget ”Inspirationskatalog – Kommunalvalg 2017” er der eksempler på kommunale tiltag og nogle af de vigtigste konklusioner fra den seneste valgforskning. Her fremgår det blandt andet, at SMS-indsatser er omkostningseffektive.\nDet foreslås derfor, at der udsendes en eller flere SMS’er med opfordring til at stemme.\nI 2013 var der 10.712 stemmeberettigede vælgere og med en pris på 0,20 kr. pr. SMS kan samtlige vælgere i kommunen modtage en SMS med opfordring til at stemme for under 2.200 kr.\nDet er administrationens vurdering, at antallet af SMS’er skal holdes på et lavt niveau, dels for ikke at skabe utilfredshed hos borgerne og dels for at SMS-kampagnen skal have effekt.\nPr. 1. april 2016 er valglovgivningen blevet ændret på en række områder. Eksempelvis åbner valgstederne allerede kl. 08.00 og begyndelsestidspunktet for brevstemmeafgivning er ændret fra den 3. tirsdag i august måned i valgåret til tirsdagen 6 uger før valgdagen.\nDet foreslås derfor, at der dagen før vælgerne kan brevstemme, udsendes en SMS til samtlige stemmeberettigede vælgere med oplysning om, at det er muligt at brevstemme m.v.\nDesuden foreslås det, at der udsendes en SMS dagen før valgdagen med oplysning om, at valgstederne åbner kl. 08.00 og man skal huske valgkortet m.v.\nDer afsættes op til 5.000 kr. til dækning af udgifterne til SMS-kampagnen og beløbet afholdes inden for valgbudgettet.\nDer afsættes op til 5.000 kr. til dækning af udgiften til udsendelse af sms, og beløbet afholdes inden for valgbudgettet (den forventede udgift er ca. 4.200 kr.).\nBilag 1 - Inspirationskatalog - Kommunalvalg 2017\nBorgmesteren orienterede om drøftelse med regionrådsformanden om busbetjeningen i Dragør Kommune.\nPå møde i Social- og Sundhedsudvalget den 7. maj 2015 blev det besluttet, at udvalget forelægges en løbende status på flygtningeområdet, herunder aktiviteter i forhold til boligplacering.\nStatus/antal flygtninge og familiesammenførte\nOversigt over nationalitet\nOversigt over midlertidig og permanent boligplacerede\nSituationen på beskæftigelses- og aktiveringsområdet udvikler sig dynamisk, fordi de beskæftigelsesrettede tilbud som f.eks. praktik er kortvarige og skiftende. På baggrund af dette, samt at sagsbehandlingen udføres af Jobcenter Tårnby, og oplysningerne trækkes manuelt, vil statistikken på beskæftigelses/aktiveringsområdet præsenteres en gang i kvartalet.\nSocial- og Sundhedsudvalget den 6. april 2017.\nBilag 1 - Flygtningestatus oversigt og diagram - april\nMeddelelse - Afskrivningsoversigt 2016\nPå baggrund af kommunens afskrivningspolitik fremlægger Økonomiafdelingen årligt en opgørelse til orientering om de eftergivelser og afskrivninger af tilgodehavender for Dragør Kommune, der er sket i året.\nDen 28. februar 2013 godkendte Kommunalbestyrelsen kommunens afskrivningspolitik.\nPå baggrund af kommunens afskrivningspolitik fremlægger Økonomiafdelingen årligt en opgørelse til orientering om de eftergivelser og afskrivninger af tilgodehavender for Dragør Kommune, der er sket i 2016.\nAfskrivningerne af tilgodehavender er opdelt på tilgodehavender der er under inddrivelse hos SKAT og øvrige tilgodehavender. Samlet afskrives for 2016 i alt 528.705 kr. Til sammenligning blev der i 2015 afskrevet for i alt 771.772 kr.\nI 2016 er der hos SKAT afskrevet i alt 1.312 kr. og heraf 0 kr. som følge af forældelse, hvor der i 2015 blev afskrevet i alt 356.115,92 kr. og heraf 81.731 kr. som følge af forældelse.\nDragør Kommune modtager besked fra SKAT såfremt, der sker afskrivning af tilgodehavende der er under inddrivelse hos SKAT.\nTabel: Afskrevne beløb i 2016, kr.\nTilgodehavende frem-sendt til inddrivelse hos SKAT\nForældede og bortfaldende krav i henhold til sociale love\nAnm. Uerholdelige tilgodehavender er krav, hvor det i praksis er konstateret, at kravet ikke kan inddrives, eksempelvis som følge af dødsfald.\nAfskrivningspolitik for Dragør Kommune\nMeddelelse - Orientering vedr. ejendomsskatter\nØkonomiudvalget orienteres om ændringen af den overordnede opgavevaretagelse vedrørende ejendomsskatter.\nSiden september 2015, hvor SKAT standsede alle automatiserede inddrivelsesskridt som følge af problemerne med EFI-systemet, har ansvaret for inddrivelsen af ejendomsskat været uafklaret.\nSom en konsekvens af usikkerheden omkring inddrivelse af ejendomsskat samt risikoen for forældelse af restancer valgte Dragør Kommune at indføre en procedure med telefonisk kontakt til både borgere med restancer registreret hos SKAT samt senere skyldnere. Denne procedure har været effektiv og har tilsikret, at niveauet for skyldnere og restancer for ejendomsskat har været under kontrol siden da.\nI forhold til den overordnede opgavevaretagelse har en afklaringsproces - med deltagelse af SKAT, Skatteministeriet og KL – lagt til grund, at ansvaret for inddrivelsen af ejendomsskat skal overgå til kommunerne.\nMed dette udgangspunkt har Regeringen i efteråret 2016 fremsat lovforslag (vedtaget 2. januar 2017), hvor det forudsættes, at kommunerne forestår inddrivelsen af ejendomsskatter og andre fortrinsberettigede krav fra og med 1. februar 2017. Dette indebærer samtidig, at kommunerne fra dette tidspunkt får mulighed for at iværksætte de nødvendige inddrivelsesskridt, herunder at begære skyldners ejendom solgt på tvangsauktion, på baggrund af et udlæg som loven giver mulighed for.\nDet bemærkes, at lovforslaget indebærer en foreløbig overførelse af opgaveansvaret til kommunerne – og ikke en permanent som ønsket af KL – samt en tilbageførelse af ansvaret til SKAT formentlig i 2019.\nKonsekvenser for Dragør Kommune\nSom følge af den allerede igangværende praksis i Dragør Kommune vedr. inddrivelse af ejendomsskat forventes lovforslaget ikke, at få umiddelbar betydning for niveauet for skyldnere og restancer vedr. ejendomsskat.\nMuligheden for og opgaven med at foretage udlægsforretninger er dog ny, og vil være en udvidelse af opgaver relateret til inddrivelse af ejendomsskat. Det er på nuværende tidspunkt usikkert at forudsige antal og omfang af udlægsforretninger; men det forventes overordnet at være af mere begrænset karakter.\nDer er aftalt en kompensation af kommunerne over DUT-reguleringen for kommunernes overtagelse af opgavevaretagelsen – for Dragør Kommune svarende til forventeligt ca. 38. t.kr.\nMeddelelse - likviditetsudvikling ultimo marts 2017\nPr. 31. marts 2017 udgjorde likviditeten 166,5 mio. kr. opgjort pr. dags dato og 183,2 mio. kr. opgjort efter kassekreditreglen. Ifølge en ny prognose vil likviditeten pr. 31. december 2017 udgøre 99,0 mio. kr. pr. dags dato og 175,3 mio. kr. opgjort efter kassekreditreglen.\nAdministrationen indstiller, at meddelelse om likviditetsudvikling ultimo marts 2016 tages til efterretning.\nKommunens likviditet opgøres som hhv. dag til dag likviditeten og likviditet efter kassekreditreglen. Beskrivelsen af de 2 begreber kan ses i bilag.\nBudget 2017 blev vedtaget med et forventet træk på kommunens\nkassebeholdning på 18,9 mio. kr.\nDag til dag likviditeten udgjorde pr. 31. marts 2017 166,5 mio. kr.\nIfølge en ny prognose vil dag til dag likviditeten pr. 31. december 2017 udgøre 99,0 mio. kr. pr. dags dato.\nDag til dag likviditeten påvirkes især af halvårlige indtægter vedr. ejendomsskat på ca. 68 mio. kr. i februar og august måned.\nPrognosen bygger på det vedtagne budget for 2017 justeret for politisk vedtagne tillægsbevillinger samt forventede overførsler af anlæg fra 2016.\nLikviditeten opgjort efter kassekreditreglen udgjorde 183,2 mio. kr. pr. 31. marts 2017. Den indberettes til Social- og Indenrigsministeriet efter hvert kvartal.\nIfølge prognosen vil likviditeten opgjort efter kassekreditreglen udgøre 175,3 mio. kr. pr. 31. december 2017.\nBekendtgørelse nr. 1238 af 15. december 2011 om kommuners låntag-ning og meddelelse om garantier mv.\nMeddelelse - Ændring af beskatningen for statsskoven Kongelunden i Dragør\nØkonomiudvalget og Kommunalbestyrelsen orienteres om, at administrationen indleder proces med henblik på at ændre opkrævningen af skat for statsskoven Kongelunden i Dragør Kommune, således at opkrævningen sker i overensstemmelse med reglerne.\nPå baggrund af sager i andre kommuner med statsskovdistrikter er administrationen blevet opmærksom på, at Dragør Kommune formentlig ikke beskatter statsskoven Kongelunden på et korrekt grundlag.\nEjendomme tilhørende staten er som udgangspunkt undtaget fra grundskyld i henhold til ejendomsbeskatningsloven § 7.\nStatens ejendomme opkræves i stedet offentlig dækningsafgift i henhold til ejendomsbeskatningsloven § 23.\nEn undtagelse herfra er de statsejendomme – herunder skove – som anvendes erhvervsmæssigt.\nDisse ejendomme kan ikke undtages fra grundskyld men skal i stedet betale almindelig ejendomsskat.\nDragør Kommunes opkrævning:\nDragør Kommune beskatter nu Kongelunden som værende erhvervsmæssigt drevet – det vil sige at der opkræves ejendomsskat som for produktionsjord.\nÆndret praksis i andre kommuner med statsskov:\nAndre kommuner med statsskov (bl.a. Lyngby-Taarbæk Kommune hvor Jægersborg Dyrehave er beliggende) har inden for den seneste tid indledt procedurer til en afklaring af, om statsskovene drives erhvervsmæssigt.\nDet har vist sig, at dette ikke har været tilfældet og derfor har kommunerne ændret skatteopkrævningen for statsskovene, således at opkrævningen sker i overensstemmelse med reglerne.\nDet betyder at statsskovene i de kommuner ikke betaler ejendomsskat for produktionsjord, men i stedet er pålignet offentlig dækningsafgift.\nMed henblik på en afklaring af om Kongelunden anvendes erhvervsmæssigt skal der ske en høring af Naturstyrelsen.\nStyrelsen har mulighed for at fremkomme med høringssvar og fremlægge dokumentation for i hvilket omfang – om noget – Kongelunden drives erhvervsmæssigt.\nSåfremt Naturstyrelsen i høringen dokumenterer den erhvervsmæssige anvendelse, fastholder Dragør Kommune den eksisterende beskatning.\nSåfremt der ikke kan dokumenteres at ske erhvervsmæssig anvendelse af Kongelunden, vil opkrævningen blive ændret således at Kongelunden pålægges offentlig dækningsafgift.\nEjendomsbeskatningsloven. Der er redegjort i sagsfremstillingen for de bestemmelser som er centralt relevante for denne sag.\nPå nuværende tidspunkt betaler Kongelunden ejendomsskat primært som produktionsjord med et beløb på ca. 70.000 Kr.\nSåfremt det viser sig at Kongelunden rettelig skal pålægges offentlig dækningsafgift forventes en skattebetaling på ca. 500.000 Kr.\nDer skal ske høring af Naturstyrelsen forinden der evt. sker ændring af opkrævningsgrundlaget.\nMeddelelse - Movias Trafikplan 2016 vedtaget\nMovias udkast til Trafikplan 2016 er efter politisk høring blevet endeligt vedtaget af Movias bestyrelse.\nMovias bestyrelse har den 23. februar 2017 vedtaget Movias Trafikplan 2016, der bl.a. fastlægger det fremtidige strategiske busnet. Vedtagelsen er sket efter forudgående politisk høring i kommuner og regioner, hvor Movia har noteret sig ejerkredsens høringssvar i forhold til udkastet til Trafikplan 2016. Den vedtagne udgave af Trafikplan 2016 er vedlagt som bilag 1 og en kort version er vedlagt som bilag 2.\nEt høringsbrev med tilhørende notat med hovedsynspunkter og overblik over den politiske høring kan ses i bilag 3, 4 og 5 inklusive Movias besvarelse af høringssvar. I forhold til Dragør Kommunes høringssvar skal nævnes følgende:\n- Det strategiske busnet fra 2016-2019 i Region Hovedstaden:\nDragør Kommunes ønske om en forlængelse af nuværende linje 350S til Lufthavnen skal afklares mellem kommunen og regionen.\n- Det strategiske busnet efter 2019 i Region Hovedstaden:\nDragør Kommunes ønske om en forlængelse af fremtidige linje 250S til Lufthavnen samt forlængelse af linje 500S fra Ørestad St. til Tårnby St. skal afklares mellem kommunen og regionen. Endvidere oplyser Movia, at Region Hovedstaden ønsker linje 250S i rute via København H og ikke som nu via Nørreport.\nTrafikplanen fastlægger kun det strategiske busnet og er udgangspunktet for planlægningen af det øvrige busnet. Et arbejde som påbegyndes nu i et samarbejde mellem kommuner, regioner og Movia.\nBilag 1 - Movia Trafikplan 2016\nBilag 2 - Movia Trafikplan-2016-kort-fortalt\nBilag 3 - Movias Trafikplan 2016 - Høringsnotat Trafikplan 2016\nBilag 4 - Movias Trafikplan 2016 - Overblik over politisk høring vedrørende Trafikplan 2016 inklusiv svar\nBilag 5 - Movias Trafikplan 2016 - Brev til Kommuner og regioner\nMeddelelse - Status på sygefraværet 1. kvt. i 2017\nsygefraværet. Denne status omfatter 1. kvartal 2017.\nØkonomiudvalget modtager hvert kvartal en status på sygefraværet.\nKommunalbestyrelsen har vedtaget måltal for kommunens sygefravær som helhed i 2017 samt for enkelte sektorer. Måltal og sygefraværet til og med marts måned 2017 fremgår af tabellen:\nFravær jan-mar 2016\nFravær jan-mar 2017\nÆndring fra 2016 til 2017\nNote: Biblioteket, Hollænderhallen og lokalarkivets i alt 87 medarbejdere (svarende til 60 fuldtidsstillinger) er fra den 1. februar 2017 blevet flyttet fra området Plan og Teknik til området Skole og Kultur.\nDet er tilfredsstillende, at der i første kvartal 2017 er en positiv udvikling i fraværet for hele kommunen i forhold til samme periode sidste år. Ikke mindst på baggrund af, at sygefraværet er faldet både fra 2014 til 2015 og fra 2015 til 2016. Der er dog i første kvartal i 2017 sket en stigning på områderne Plan og Teknik samt Skole og Kultur. Der vil derfor være fokus på disse områder i det videre arbejde med sygefraværet.\nArbejdet med at nedbringe sygefraværet i hele kommunen fortsætter, og der arbejdes med en bred vifte af indsatser. Indsatserne tager afsæt i den politisk besluttede sygefraværspolitik og de tilhørende vejledninger. HMU er involveret i at udvikle indsatsen i 2017. Nedbringelse af sygefraværet er et tema for alle ledere i organisationen, og har været drøftet i de lederudviklingssamtaler, der gennemføres årligt for alle kommunens ledere.


Karsten Skov: Enkeland - IVAN ROD\nBOGANMELDELSE Karsten Skov er nok forfatter, men også – og nok først og fremmest – en historisk interesseret personage, der er mere end almindeligt optaget af det dansk / tyske grænseland og dets historie og skæbne(r). Skov er bl.a. ekstern lektor på Center for Grænseregionsforskning på Syddansk Universitet i Sønderborg og medlem af Forfattergruppen Alssund.\nHan har tidligere skrevet romanen, Knacker (Forlaget Mellemgaard, 2013), som er blevet filmatiseret, instrueret af Kasper Torsting og udsendt under titlen: I krig og kærlighed, men også hans nye roman foregår, som debutromanen, i grænselandet under 1. Verdenskrig. Enkeland handler om skæbner på halvøen Broager ved Sønderborg. Skæbner, der (som skæbner i debuten) afspejler det faktum, at mere end 30.000 sønderjyske mænd faktisk blev indkaldt til at kæmpe på Tysklands side under krigen, og at mere end 5.000 af disse omkom og efterlod sig enker og faderløse børn i sorg og forarmelse.\nKonkret handler Enkeland om ægteparret Traugott og Sille Laukam og om deres to børn, Rasmus og Ingeborg, foruden om Traugotts arbejdsgiver, Walter Willnau (respekteret, men også indledningsvist den selvgode ejer af egnens mest moderne teglværk) og hans kone, hans husholderske, hans lejere, hans teglmester, medarbejdere og kunder m.m.fl. Og så handler Enkeland om det at være dansk- eller tysksindet i det daværende Nordslesvig – en delstat i den tyske kejsers rige, som er trængt i krigen på flere fronter og derfor må indkalde ung og gammel fra nær og fjern – uanset om disse så er dansk- eller tysksindede.\nTraugott fra Broager bliver indkaldt til at kæmpe på Vestfronten i Frankrig, og dels følger man i romanen ham på rejsen ned til fronten og under kampe ved fronten, dels følger man Sille, der på hjemmefronten må kæmpe mod fortidens spøgelse (teglmesteren, som var hendes ungdoms kæreste, og som i Traugotts fravær ser sit snit til at genoptage forbindelsen) og den omsiggribende forarmelse, der rammer hele lokalsamfundet som følge af krigen.\nUnder alt – især på hjemmefronten – deler en skillelinje de dansk- fra de tysksindede, og man fornemmer således meget klart, at krigen åbner muligheder for at træffe aftaler og beslutninger, som under normale omstændigheder ikke ville have været comme il faut. Rasmus og Ingeborg bliver således fjernet fra Sille – officielt fordi hun (først) er så meget i sorg (over, at Traugott rejser til Vestfronten, siden er så meget i sorg over, at han her bliver dræbt), at man ikke mener, hun kan tage vare om sine børn – men reelt fordi den forsmåede teglmester ønsker hævn og andre i øvrigt med ham vil statuere et eksempel og lade hende forstå, at det har konsekvenser at være dansksindet i en tid, hvor den tyske kejser ellers har brug for uddelt opmærksomhed og støtte.\nMan fornemmer ganske klart, at der er langt fra Broager til Berlin, langt fra teglværket til Vestfronten. Og endda langt fra de fattige kår på Broager til den regionale hoved- og købstad, Sønderborg, hvor amtsforstanderen efter forgodtbefindende kan træffe beslutninger, der betyder ”liv eller død” for eksempelvis familien Laukam og for andre – f.eks. barnløse, tysksindede familier – kan betyde opfyldelsen af tilsandede drømme.\nHistorien tager flere uventede drejninger, faktiske sammenhænge mellem de skildrede karakterer blotlægges og karakterer skifter karakter, og alt virker troværdigt – både de konkrete personers udviklingsprocesser og skildringen af krigen, dens rædsler og konsekvenser. I den forstand lykkes Karsten Skovs romanprojekt.\nAt han både er optaget af plottet, personskildringen og troskaben overfor skildringen af faktiske vilkår i datidens Nordslesvig / Sønderjylland er åbenlyst og lykkes så godt, at jeg som læser faktisk affinder mig med, at romanens litterære dimension ikke er så storslået. Skildringen af krigens uvæsen, tidens uretfærdigheder, tristessen, forarmelsen og fornedrelsen opvejer på en måde sprogets begrænsninger.\n**** / Forlaget Hovedland / 376 sider / Også anmeldt i tidsskriftet CULTURES\nHanne Uldal: New York ’96


Ældre kvinde undslap togpåkørsel\n5. marts 2013 12:41 | Af: Berlingske Nyhedsbureau\nEn 88-årig kvinde slap med skrækken og en ødelagt cykel, da hun trodsede bomme og advarselsklokker og passerede en jernbaneoverskæring ved Soderup tæt ved Tølløse, få sekunder før et regionaltog kom kørende tidligt tirsdag formiddag.\n»Lokoføreren så en person på sporet og foretog en katastrofeopbremsning. Kvinden når akkurat at passere, men toget rammer hendes cykel og en taske, der kastes nogle meter væk,« fortæller kommunikationsmedarbejder Martin Bjerregaard fra Midt- og Vestsjællands Politi til Berlingske Nyhedsbureau.\nTrafikken på Nordvestbanen mellem Tølløse og Hvalsø blev indstillet efter ulykken, der skete ved 9.30-tiden.\nHavarikommissionen har besigtiget stedet, ligesom politiet har foretaget en rutinemæssig spirituskontrol af lokoføreren. Begge undersøgelser peger på, at episoden alene skyldes kvindens manglende agtpågivenhed.


Tuborg Julebryg – Tingstrup\nTag: Tuborg Julebryg\nFor 27 år siden i dag blev den første landsdækkende J-Dag gennemført.\nHer er historien bag – med link til alle de andre sjove tiltag fra dengang.\nSå blev jeg 51 hvilket ikke er noget jeg normalt går op i. Grunden til jeg nævner det i dag er at min god ven Jacob Ludvigsens selvbiografi Hobit i habit udkom den 12. September. En udgivelse jeg har ventet på i to år…. og en udgivelse jeg har været så heldig at få på udgivelsesdagen….\nDen 30. oktober falder den første julesne…\nNu er det snart J-Dag. Det er næsten ikke til at forholde sig til. Dels fordi jeg befinder mig i en hængekøje på den anden side af kloden og dels fordi, det allerede er den 30. oktober den første julesne “falder”. Det må da være det tidligste nogensinde! Og for at det ikke ska’ være…\nJeg vil ikke sige jeg er stolt af alt det plat J-Dagen står for i dag. Men jeg kan jo ikke komme uden om at al hurlumhejen udspringer fra min krøllede hjerne… J-dag på vej ind i ordbogen 07. nov. 2008 08.24 Indland Efter 27 år med julesne på flaske overvejer Dansk Sprognævn nu at…\nUGE 42: Ferie, ferie…


Kriminalitet og sexhandelen - Historik tidslinjer - 2022\nKriminalitet og sexhandelen\nDet siges, at prostitution er det ”ældste erhverv”, og der er ingen tvivl om, at aspekter af sexhandelen har eksisteret i hundreder af år. I dag er sexhandlen uløseligt forbundet med bander, menneskehandel og menneskelig elendighed. Fordi sexhandelen er effektivt skjult, er ingen rigtig sikker på, hvor mange mennesker der er involveret i den, og hvor meget den nøjagtigt tjener. Politiet mener, at så mange som 18.000 kvinder er involveret i sexhandelen, hvilket er den største hovedpart mod deres vilje. Men for de mennesker, der er involveret i, siges det, at 'handel' er værd op til 5 milliarder pund om året.\nOp til 18.000 kvinder, inklusive piger så små som 14, arbejder på bordeller i hele Storbritannien efter at have været smuglet ind i landet, viser en ny politiundersøgelse. Næsten fem gange flere kvinder end tidligere antaget arbejder i massagestuer og forstæderhjem.\nOperation Pentameter 2, en seks måneders kampagne fra politistyrker over hele landet, har afsløret det forfærdelige omfang af sexhandelsindustrien i Storbritannien. På grund af den blomstrende efterspørgsel efter prostituerede i Storbritannien er prostitution og handel med mennesker nu den tredje mest lukrative handel med sorte markeder efter pistolafvikling og narkotikahandel. Organiserede kriminelle bander bruger i stigende grad internettet til at kommunikere og maksimere deres indtjening.\nDe fleste af ofrene er unge og udenlandske og kommer fra lande, herunder Brasilien, Kina, Litauen og Thailand. Ofte lokkes kvinder væk fra deres hjem med løfter om arbejde i barer eller natklubber, inden de sælges for op til £ 5.000 til hallik og bordellere. Kvinderne tvinges derefter til at arbejde for ringe eller ingen indkomst under trussel om vold mod deres familier.\nSom et resultat af operation Pentameter 2 blev 528 mistænkte menneskehandlere arresteret og 822 bordeller lukket. 154 kvinder og 13 piger blev frigivet.\nGlobalt menes sexhandlen at være værd $ 31,6 milliarder, da Europa og Amerika udgør 50% af denne enorme sum. De penge, der kan tjenes på sexhandelen, har tiltrukket sig velorganiserede, men voldelige kriminelle bander, og mange af dem ser sexhandelen som en mindre risiko for at blive fanget end narkotikahandel.\nDe Forenede Nationer definerer menneskehandel som rekruttering, transport og havn af mennesker ved hjælp af trussel, styrke eller andre former for tvang med henblik på udnyttelse.\nHjemmekontoret siger, at de mest handlede prostituerede i Storbritannien kommer fra Litauen, Thailand, Rusland, Albanien og Rumænien.\nNCIS (National Crime Intelligence Service) siger, at der er tegn på, at kriminelle bander, især etniske albanere, forsøger at få kontrol over handelen i Det Forenede Kongerige. De overtager etablerede bordeller og er ”parate til at bruge vold for at opnå dette”.\nStøttegrupper siger, at kvinder ofte bliver narret til at tro, at de kommer til Storbritannien for at udføre legitime job og derefter tvinges til prostitution. Bander, der er involveret i handel med prostituerede, er ofte involveret i andre alvorlige kriminelle aktiviteter, herunder narkotika, forfalskning, bank- og fordelssvig.\nKvinder i sexhandelen tvinges ofte til det - enten af socioøkonomiske omstændigheder eller af kærester eller andre mænd med magt over dem (f.eks. Menneskehandlere). Ud over de blotte kendsgerninger om, at kvinder tvinges ind i sexindustrien mod deres vilje, skønt kvinder i stigende grad er i stand til at være uafhængige af mænd både socialt og økonomisk, forbliver uligheder, og disse ses på deres mest ekstreme områder i økonomien som f.eks. sexhandelen.\nMenneskehandel forbundet med sexhandel kan også relateres til verdenssociologi og spørgsmål om magtforhold mellem den ”udviklede” og ”udviklende” verden. Mange af de udenlandske kvinder, der er involveret i sexhandelen i Storbritannien, er her, fordi de blev lokket her med løfter om almindelige job - servitrice, rengøring, køkkenarbejde - hvor de ville tjene mere, end de kunne tjene i deres hjemlande, og som ville tillade dem at sende penge hjem til deres familier. Internationale formueforhold kan naturligvis knyttes til spørgsmål omkring international gæld.\nUnge kvinder lurer til at komme til England, ofte af kærester, bliver solgt på auktioner i lufthavns kaffebarer, så snart de ankommer. Handlen var et af resultaterne af en BBC News-webstedets undersøgelse af slaveri i det 21. århundrede England. Da Det Forenede Kongerige markerer 200 år siden parlamentsloven for at afskaffe slavehandelen, foregår slaveri i en anden form. Slavehandelen, der blev forbudt ved lovgivning, der blev indført i marts 1807, så folk fra Afrika transporteres i massevis til Amerika med inddragelse af mennesker fra Det Forenede Kongerige og andre europæiske lande. Hjemmekontoret vurderede i 2003, at 4.000 kvinder blev handlet til Storbritannien for seksuel udnyttelse. Det menes, at tallet måske er vokset siden.\nI England og Wales er banderne underlagt en række lovgivninger, der vedrører både specifikke kriminelle handlinger og indvandringslove. Nationalitet, indvandring og asyllov 2002 gjorde handel med henblik på prostitution for en særlig lovovertrædelse for første gang, idet den gav en maksimumsstraf på 14 års fængsel og en ubegrænset bøde. Lov om seksuelle overtrædelser 2003 omfattede en bredere vifte af lovovertrædelser vedrørende handel med seksuel udnyttelse, som også har en maksimumsstraf på 14 års fængsel. Ifølge den seneste NCIS-vurdering fortsætter identifikationen af handlede prostituerede i Storbritannien med at stige. NCIS siger, at det ikke er klart, om stigningen repræsenterer en ny tendens eller bedre intelligens, og det er usikkert at antage, at alle udenlandske kvinder, der arbejder på bordeller, er handel med ofre. Der har været nogle retsforfølgelser med høj profil, men politichefer siges at være bekymrede over, at bander synes at være i stand til at erstatte deporterede eller arresterede prostituerede inden for få dage.\nI det nyeste stykke lovgivning hedder det nu, at en mandlig 'kunde' vil blive sigtet for voldtægt, hvis han betaler for sex med en kvinde i en bordel, når det er åbenlyst, at hun er der imod sin vilje. Uvidenhed betragtes ikke som et passende forsvar.\nDet London-baserede Poppy Project blev oprettet som pilot på hjemmekontoret i marts 2003 for at bekæmpe handel med og seksuelt misbrug af kvinder, der blev bragt til England. Ifølge projektet, der yder støtte til ofre, er det sandsynligvis, at ca. 2.800 kvinder, der arbejder i den britiske sexhandel, er blevet handlet. Projektet siger, at en "mangel på muligheder i oprindelseslande" ofte fører til, at kvinder bliver handlet.\nDer er foretaget en evaluering af valmaprojektet for at hjælpe regeringen med at beslutte planens fremtid. Forsknings-, udviklings- og statistikdirektoratet for Kontoret for Strafferetsreform fundet i de første 15 måneder, at der var 43 placeringer fra 169 henvisninger, men ingen anholdelser eller retsforfølgninger anlagt mod mistanke om menneskehandlere. Hjemmekontoret sagde, at strafferetlige retssager i forbindelse med Poppy Project-ofre for øjeblikket verserer.\nEvalueringen citerede ”spændinger” mellem Metropolitan Police og Immigration Service over deres til tider modstridende roller i bekæmpelsen af menneskehandel. Amnesty International har opfordret regeringen til at gøre mere for at beskytte ofre for menneskehandel. En talskvinde sagde, at der ikke var nogen lovbeskyttelse for ofre for menneskehandel, som ofte blev klassificeret som ulovlige indvandrere og deporteret. Amnesty opfordrer også regeringen til at tilmelde sig Europarådets konvention om handling mod menneskehandel, der giver ofrene ret til midlertidig opholdstilladelse og anden hjælp.\nHjemmekontorets registreringer viser, at aldersområdet for handel med kvinder er:\nAlder fra 14 til 17 - 8,5%\nAlder 18 til 25 - 45%\nI alderen 26 til 34 - 17%\nAlder 35 og derover - 5,5%\nUkendt alder - 24%\nEn ny rapport bestilt af den britiske regering siger, at op til 1.400 kvinder hvert år er fanget i seksuel slaveri i Storbritannien. Rapporten siger, at mange af de involverede kommer fra Østeuropa; de bringes til Storbritannien under falske forudsætninger og derefter tvinges til prostitution. En af forfatterne af rapporten Linda Regan fortalte BBC, at kvinderne bliver opkrævet et enormt beløb af menneskehandlerne, som de ikke er i stand til at betale sig for. Rapporten opfordrer til nye love mod seksuel udnyttelse med hårde sanktioner. Sidste måned fik Europa-Parlamentet at vide, at så meget som en halv million kvinder om året blev bragt til Vesten fra Østeuropa, Rusland og Tyrkiet.\nKingsley Davis foreslog en funktionel teori, der så prostitution som en sikkerhedsventil, der bidrog til at bevare ægteskabets respektabilitet. Prostitution blomstrede bestemt i den victorianske periode med stiv seksuel moral. Men feminister har påpeget, at prostitution ikke giver nogen sikkerhedsventil for kvinder, og at de faktisk kontrollerer dem ved at mærke dem, der ikke er kysk som horer. Victoriansk prostitution var forbundet med en dobbelt standard for moral, som var meget mere tilladt for mænd end for kvinder. Sociologiske undersøgelser af prostituerede viser, at deres motivation hovedsageligt er økonomisk, og det ser ud til, at antallet af prostituerede stiger, når der er færre andre jobmuligheder for kvinder. Internationale bevægelser af prostituerede er næsten altid fra fattige lande til rigere. I Storbritannien er prostitution i sig selv lovlig, men det at anmode om offentlighed, "gnæbning", bordelopbevaring, anskaffelse og leve af en prostitueres "umoralsk indtjening" er alle ulovlige. Her er de mest almindelige måder at arbejde på som gader, som en individuel opkaldspige, der annoncerer sit telefonnummer, eller i tilknytning til tilsyneladende lovligt arbejde som klubværtinde, eskorte eller massør. I nogle lande reguleres prostitution af staten, hvor prostituerede er forpligtet til at registrere (og ofte at have regelmæssige medicinske prøver), eller med prostitution begrænset til udpegede røde lys distrikter eller registrerede bordeller.\nSelvfølgelig. Det sker.\nCopyright 2022 \_ Kriminalitet og sexhandelen...


Millliardunderskud hos Norwegian - CHECK-IN.dk\nAf: Ole Kirchert Christensen i Økonomi 15. februar 2018\nSenest opdateret: 15. februar 2018 kl. 21:00 Print\nAlle ved, at en kombination af stigende omkostninger og faldende indtægter er en giftig cocktail for enhver virksomhed. Det ses også tydeligt i Norwegians regnskab for 2017, der er blevet offentliggjort torsdag morgen.\nHer faldt enhedsindtægterne med seks procent, mens enhedsomkostningerne gik syv procent i vejret, hvilket var medvirkende til at skabe et driftsunderskud (EBIT) på to milliarder norske kroner mod et driftsoverskud på 1,8 milliarder norske kroner året før.\nBundlinjen viser et underskud på 298,6 millioner norske kroner, hver der i 2016 til gengæld var et overskud på 1.135 millioner norske kroner.\nDet resultat kan Norwegian på ingen måder være stolte af i et af de bedste år for luftfarten i dette årtusinde.\n“Vi er bestemt ikke tilfredse med 2017-resultatet. Men det var et år, der var karakteristisk ved global ekspansion drevet af nye ruter, høj belægning og en fortsat tilgang af nye fly,” siger koncernchef Bjørn Kjos fra Norwegian.\nIndleje af reservefly og kompensation til passagerer\nDer har ellers været god vækst på toplinjen, da omsætningen voksede med 19 procent til næsten 31 milliarder norske kroner som følge af en passagervækst på 13 procent fra 29,3 til 33,1 millioner rejsende.\nNorwegian er endnu engang ramt af stigende brændstofpriser samt store omkostninger til wetlease af fly og piloter fra andre selskaber samt omkostninger til passagerkompensation i forhold til de mange aflysninger og forsinkelser. Tilsyneladende har det norske lavprisflyselskab spændt buen for hårdt i forhold til kapacitet i trafikprogrammet.\nTrods det dystre resultat, der er værre end analytikerne forventede, hersker der ikke overraskende den sædvanlige optimisme hos Norwegians topchef.\n“Norwegian er langt bedre positioneret til at klare 2018 med en større antal forudreservationer, et stigende netværk af interkontinentale ruter, der komplementer vores store europæiske netvæk samt ikke mindst en bedre situation i forhold til personale. Vores store globale ekspansion når sin absolutte højde i andet halvår af 2018, når 32 af vores samlet 42 bestilte Dreamlinere vil være i drift,” lyder det fra Bjørn Kjos.


Nedenfor kan du finde en kort gennemgang af brydereglerne, tal og fakta om brydning i Danmark samt en oversigt over de mest populære brydestilarter.\nFor en udefrakommende kan brydning ved første møde virke kompliceret, men det er ikke raket videnskab.\nDet handler i bund og grund om at få modstanderen rygvendt mod madrassen og helst med begge skuldre helt nede i madrassen. Det kaldes en faldsejr. Dertil har vi nogle tekniske point, der kan afgøre kampen, hvis den ikke afgøres af en faldsejr.\nDu kan læse folderen "Bryderegler på 5 minutter" HER\nDer er ca. 2000 brydere i Danmark, heraf er de 1600 herrer og 400 kvinder. Af de 2000 brydere er de 1600 under 24 år. Der findes 30 brydeklubber fordelt over hele landet.\nPå verdensplan findes der ca. 20 millioner brydere.\nI Danmark kæmpes der primært i Kvindebrydning og Græsk Romersk. Nedenunder kan du læse nærmere om de tre stilarter.\nI græsk-romersk brydning er der ikke tilladt at gribe modstandere under eller på hofterne.\nDen græsk-romerske brydnings historie går ikke så langt tilbage i tiden. Brydningen som grækerne og romerne dyrkede, lignede mest den fristilsbrydning, vi kender idag. Den græsk-romerske brydning stammer fra 1800-tallet og blev skabt af en soldat i Napoleons hær, ved navn Exbroyat. Ved Lyon messerne dyrkede han "flad hånd brydning" (flat hand wrestling) - navnet havde han "opfundet" for at differentiere sig fra andre kampsporte, hvor slag mod modstanderen var tilladt.\nI 1848 præsiceredes reglerne. Her tilføjede han en regel, hvor det blev forbudt at koble greb på modstander under bæltestedet og det blev forbudt at strangulere og udføre greb eller aktioner der kunne skade modstanderen - stort set som vi kender reglerne i dag.\n"Flat hand wrestling" der også blev kaldt "French wrestling" udviklede sig i hele Europa til den vigtigste sport i det 19 århundrede. Manden der "opfandt" benævningen græsk-romersk var italieneren Basilio Bartoli, idet han ville understrege koblingen til de antikke værdier.\nGræsk-romersk bryning var den første brydestil der blev optaget til de Olympiske Lege. Brydningen var med allerede i Athen 1896 og har, med undtagelse af legene i 1904, været en del af det Olympiske program. På nuværende tidspunkt er der syv vægtklasser hos mændene: 55 kg, 60 kg, 66 kg, 74 kg, 84 kg, 96kg og 120 kg.\nUkraine, USA, Tyrkiet, Rusland og Georgien er førende nationer og i 2007 konkurrerede de indbyrdes om World Cup trofæet. Nationer som Cuba, Sverige, Armenien og Egypten regnes også som store nationer i græsk-romersk brydning.\nI fristil er det tilladt at bruge benene i alle aktioner.\nFristilen udviklede sig i England og USA under navnet "catch-as-catch-can" og blev den mest populære attraktion til fester og forestillinger i det 19. århundrede. Formålet med sporten var at bringe modstanderens skuldre i "gulvet" og stort set alle greb var tilladt. Brydning var en ekstremt populær sport i USA og flere præsidenter har dyrket brydning; Georg Washington, Zachary Taylor, Ulysses Grant, Andrew Johnson, Theodore Roosevelt, Abraham Lincoln, etc.\nFristil blev optaget i det Olympiske program i Saint Louis i 1904, hvor alle 40 deltagere der stillede op, repræsenterede USA! Reglerne var meget lige reglerne for "catch-as-catch-can, dog med få forbud mod farlige greb. Som noget nyt, blev bryderne opdelt i vægtklasser; 47,6 kg, 52,2 kg, 56,7 kg, 61,2 kg, 65,3 kg, 71,7 kg og + 71,7 kg. Denne beslutning var vigtig for udviklingen af brydesporten, da konkurrencer tidligere typisk blev afviklet i en enkelt klasse. På nuværende tidspunkt afvikles mesterskaberne i følgende vægtklasser: 55 kg, 60 kg, 66 kg, 74 kg, 84 kg, 96 kg og 120 kg.\nDen seneste ranking (World Cup 2007) placerer Rusland, Iran, Usbekistan, Georgien, USA og Ukraine i toppen af fristils nationerne. Japan, Korea, Aserbajdsjan og Kasaksthan er også store nationer indenfor fristils brydningen.\nKvinderne bryder fristil, og eneste forskel til mændene er, at dobbelt Nelson er forbudt.\nKvindebrydningen startede i Frankrig og Skandinavien i 80'erne. I starten prøvede damerne både græsk-romersk og fristil, men ganske hurtigt endte det med ren fristil for damerne. FILA nedsatte en commite i 1984 og det første verdensmesterskab blev arrangeret i Lørenskog i Norge 1987. Kvinderne kom på det Olympiske program ved OL i Athen 2004.\nPå nuværende tidspunkt er der syv vægtklasser for kvinder:\n48 kg, 51 kg, 55 kg, 59 kg, 63 kg, 67 kg og 72 kg.\nVed OL har kvinderne dog kun fire vægtklasser:\n48 kg, 55 kg, 63 kg og 72 kg.\nDe bedste nationer mødes hvert år til et World Cup stævne. Deltagende nationer bliver udtaget på baggrund af resultaterne ved verdensmesterskaberne. Ved World Cup 2007 deltog Kina, Japan, Rusland, Hviderusland, USA og Tyskland. Disse nationer er ledende indenfor kvindebrydningen. Herudover har lande som Canada, Frankrig, Sverige og Polen flere fremragende kvindebrydere.


Et stigende antal ældre slår sig ned i sommerhuset | TV ØST\nEt stigende antal ældre slår sig ned i sommerhuset\nNye regler gør det nemmere for ældre at bosætte sig permanent i deres sommerhuse. Det giver blandt andet luft i økonomien.\n10. jul 2016, kl. 12:44\nFor ægteparret Kjeld og Gurli Rønnekilde var der ingen tvivl, da de for syv år siden skiftede deres adresse i Svinninge ud med sommerhuset i Højby i Odsherred.\nDet har både givet luft i økonomien og så er omgivelserne en kæmpe gevinst, fortæller parret til BT søndag.\n- Odsherred har altid betydet meget for os. Naturen er alfa og omega, og så er der vores vennekreds. Inden for en radius af 500 meter er vi omkring 20 mennesker, der alle sammen kender hinanden, siger Gurli Rønnekilde til avisen.\nDet er et stigende antal af ældre, der er begyndt at slå sig permanent ned i sommerhuset. Det viser tal fra Danmarks Statistik, hvor knap 25.000 danskere over 60 år nu har fået fast bopæl i deres fritidsbolig.\nDet kan blandt andet tilskrives den nye planlov, som gør det nemmere for pensionisterne at rykke deres hjem fast til sommerresidensen.\nIfølge Ældre Sagen oplever de en stor interesse blandt deres medlemmer for at rykke fast til sommerhusområderne.\n- Jeg har snakket med flere mennesker, som er kisteglade for denne lovændring, fordi de igennem mange år har drømt om at bo i sommerhuset hele året, siger Margrethe Kähler, der er chefkonsulent i Ældre Sagen til BT.\nIfølge Bolius - Boligejernes Videncenter - kan et sommerhus blive godkendt til helårsbeboelse, hvis du har ejet det minimum et år og hvis du eksempelvis er folkepensionist, førtidspensionist og så videre.


Herkulaneum 12 timer\nFagområde Biologi Herkulaneum\nDa Vesuv eksploderede i et enormt udbrud i år 79 e.Kr. var det ikke blot Pompeji, der blev udslettet af den glohede aske og lava, men også den nærliggende mindre by, Herkulaneum.\nDen glohede vulkanmasse trængte ind over alt og lagde sig som en forsegling over alt og alle, mennesker, dyr og verdslige ting.\nDette var i sig selv held i uheld, for denne forsegling har forårsaget, at Herkulaneum stort set blev bevaret for eftertiden (som Pompeji).\nUdgravningen af de to byer er på godt og ondt åbningen af en tidslomme for livet her for små 2000 år siden.\nHerkulaneum blev begravet under 20 m lava, og i dag er det blot 25% af byen, der er udgravet. Resten ligger begravet under den nuværende by, Resina.\nDen udgravede del af den antikke by vil give jer et enestående indblik i hvordan Romerne levede privat, rig som fattig.\nBemærk venligst, at der ved besøg til Pompeji og Herkulaneum altid skal foretages tidsreservation for skolegrupper. Dette koster 10 Euro for gruppen, som betales ved reservationsbekræftelse. Har vi bestilt bus eller guide til jer, så sørger vi naturligvis for at lave tidsreservertionen. Er I på egen hånd, så skal I selv sørge for det på tlf. 0039 199 104 114.\nØnsker I at benytte bussen til Vesuv, vil det være forbundet med et tillæg på 680.00 DKK.\nDer skal betales parkering direkte til P-vagten (sidst oplyste parkeringsafgift € 15 pr. påbegyndt time).\n8 EURO betales på stedet.\nFra-pris pr. gruppe 2.129,-


Økoholikeren: November fra helvede - fru Buur Bækgaards mening om livet, universet og sko\nEn vidunderlig weekend går på hæld. En weekend i min skønne, skønne svigerfamilies tegn og en søndag med biograftur, alt for mange popcorn og græskarsuppe på aftenmenuen. Min mand er netop nu i gang i køkkenet, og jeg er ret spændt. Men i dagen anledning virkede det lige som passende at spise græskar.\nJeg grinet og grædt til Toy Story 3 i Hillerød bif, i anledningen af at der var halv pris i alle landets biografer. Som tidligere nævnt, synes jeg det er urimelig dyrt at gå i biografen - men det hjalp da noget at billetterne kostede det halve, selv om popcornene var lige dyre.\nMen filmen var helt klart pengene værd. Vi nærmest lå på sofarækken og nød den skarpe humor og de virkelig charmerende karakterer. Jeg er generelt vild med animationsfilm, og Toy Story 1 & 2 var efter min mening geniale. 3'eren følger fint trop.\nOg så sidder jeg her i mørket - tak for l*rt vintertid - og ser bekymret frem til en måned uden en krone på kontoen. Jeg har kun fået SU denne måned, ingen løn. Og jeg har simpelthen ikke engang penge nok til at betale de faste udgifter. Heldigvis har jeg jo en skøn mand, så der er ingen panik. Men omvendt betyder det jo helt klart også INGEN, overhovedet INGEN shopping. Det er bare ikke det man har brug for, i en lang, kold wannabe-vinter måned hvor det i forvejen er svært nok at holde modet oppe og hovedet oven vande.\nMen jeg må overleve på DIY-projekter, studieengagement og udsigten til til gengæld og få en god udbetaling 1. december...\nIndsendt af Fru Buur Bækgaard kl. 17.27\nEtiketter: biograf, november, svigerfamilie, toy story 3, vintertid, weekend, økonomi


Fedtkanten - Mit liv med LCHF: Søvn\nMan skal aldrig gå ned på søvn!\nJeg har nærmest hele mit liv, haft voldsomme søvnproblemer. I de fleste af mine teenagerår, sad jeg oppe det halve af natten. Senere er jeg blevet bedre til, rent faktisk at blive liggende i sengen, selvom jeg ikke kan sove. Mine søvnproblemer har skyldtes både stress og onde drømme. Lige så langt, som jeg kan huske tilbage, har jeg været hjemsøgt af frygtelige, frygtelige mareridt. Jeg drømmer sjældent om uhyrer og monstre, men jeg drømmer realistiske drømme, som er så grusomme(oftest mod mig selv), at jeg bliver skræmt fra vid og sans, og ikke tør sove igen, fordi jeg er bange for, at det bare fortsætter.\nMen LCHF ændrer altså på dette mønster. Og det vidste jeg jo egentligt godt, men jeg havde bare glemt det. Eller, ikke glemt det, men måske i hvert fald glemt, hvor godt det kan føles.\nDe sidste mange måneder, har jeg haft problemer med søvn, både på grund af drømme, men også på grund af stress. Og så har jeg, hver gang jeg har lagt mig ned i min seng, fået uro i benene, hvilket bestemt ikke hjælper på det.\nDerfor er det med meget stor glæde, at jeg de sidste par nætter, ja, faktisk næsten alle de 9 dage, hvor jeg har været tilbage på LCHF, har sovet som en sten! Jeg vågner kun tidligt ud på morgenen, fordi katten miaver og vil ud. De nætter hvor den er ude, har jeg oplevet at sove fra kl. 23 til klokken 6 helt uden afbrydelse.\nOg det er meget tydeligt, at min søvn er uforstyrret; Normalt vågner jeg, og er badet i sved og med lagnet rullet rundt om mig, og halvt af sengen. De sidste par nætter er jeg nærmest vågnet ved 5-6 tiden i samme stilling, som jeg lagde mig til at sove i. Næsten. Og lagnet ligger fint og stramt udover sengen.\nNå, men det var bare en glæde, jeg ville dele med jer, for det er bare så dejligt, at vågne frisk og veludhvilet, med masser af god energi! :-)